Kenapa Orang Barat Era 1930an Suka Jemur Anak?

Tiada manusia lain yang mampu melakukan apa sahaja yang ibu bapa sanggup lakukan, tiadak kira sesukar manapun ia. Itulah yang berlaku di barat satu ketika dahulu apabila segelintir ibu bapa yang sanggup menggantung bayi mereka dalam sangkar di tingkap rumah bagi memastikan anak mereka mendapat cahaya matahari.

Kita sedia maklum akan kepentingan mendapatkan cahaya matahari terutamanya pada waktu pagi sebelum panas terik. Faedah kesihatan daripada cahaya matahari termasuk menjana pengeluaran vitamin D, menyokong kesihatan tulang, menurunkan tekanan darah, mencegah penyakit dan menggalakkan kesihatan mental yang baik.

Sangkar bayi adalah seperti yang anda fikirkan: sangkar berjaring bersaiz sesuai untuk bayi. Namun, bukan itu yang menjadi kegusaran sebaliknya lokasi sangkar ini diletakkan yang menjadi kerisaun.

Sangkar ini dipasang pada ambang tingkap dan tersangkut di luar bangunan. Tidak akan ada objek asing di dalam sangkar, hanya cahaya matahari dan udara segar. Walaupun konsep itu menakutkan, ia kelihatan lebih baik daripada membesarkan bayi di pangsapuri yang sempit.

Pada tahun 1906, Eleanor Roosevelt merupakan wanita pertama yang menggantung bayinya Anna di luar tingkap rumah mereka di East 36th Street di Manhattan dalam sangkar dawai ayam. Tidak lama kemudian, jirannya hampir dipanggil Persatuan Pencegahan Kekejaman terhadap Kanak-kanak.

Jelas sekali, idea itu tidak mendapat populariti ketika itu. Tetapi menjelang 1937, sangkar yang serupa telah diedarkan di Chelsea Baby Club of London, kepada ahli kelab yang tinggal di bangunan tinggi yang tidak mempunyai sebarang taman.

Bagaimanakah amalan ini mula mendapat perhatian ramai dan diamalkan secara terbuka oleh ibu bapa ketika itu?

Golongan ibu bapa yang mengamalkan amalan menjemur bayi sangkar bayi mungkin membaca beberapa petua keibubapaan dalam buku terbitan 1894 yang ditulis oleh  Dr Luther Emmett Holt bertajuk "The Care and Feeding of Children". Dalam buku inilah dia memperkenalkan konsep menyiarkan kanak-kanak "untuk memperbaharui dan menyucikan darah."

Selain itu, amalan ini turut mendakwa kelebihan-kelebihan berikut "selera makan bertambah baik, penghadaman lebih baik, pipi menjadi merah, dan semua tanda kesihatan kelihatan" jika anda mendedahkan anak anda kepada udara segar.

Tetapi dalam keadaan rumah bertingkat yang sempit, di manakah bayi-bayi ini boleh didedahkan secara semulajadi kepada cahaya matahari dan uara segar?Untuk menjawab soalan ini, ibu bapa perlu kreatif.

Buku Louis Fischer pada tahun 1920 bertajuk "The Health-Care of the Baby" menyebut produk seperti sangkar yang memenuhi keperluan penduduk kota yang hidup di pangsapuri kecil dan sempit. Ia adalah sebuah sangkar dawai.

Pada tahun 1922, Emma Read dari Spokane, Amerika Syarikat menterjemahkan idea itu menjadi kenyataan. Dia memohon paten pada sangkar bayi mudah alih yang dihasilkannya. Sangkar ini datang dengan langsir yang digulung ke bawah untuk menahan angin sejuk semasa bayi tidur.

Apabila mereka terjaga, langsir boleh digulung untuk membenarkan cahaya dan udara segar masuk. Selain itu, terdapat bumbung senget yang akan melindungi bayi daripada salji. Paten untuk sangkar bayi ini telah diluluskan pada tahun pada tahun berikutnya.

Menjelang 1930-an produk sangkar ini dan amalan menjemur bayi di tingkap ini mendapat popularitinya di London, jauh dari tempat kelahirannya di Amerika Syarikat. Hanya pada penghujung abad ke-20, masyarakat sedar tentang kebimbangan mengenai bahaya menggantungkan sangkar di tingkap ini.

Tidak dapat dipastikan sekiranya ada bayi yang terkorban kerana sangkar yang digantung terjatuh namun lama-kelamaan, para ibu bapa berpendapat adalah tidak berbaloi untuk merisikokan nyawa anak mereka dengan meletakkan bayi dalam sangkat yang digantung pada tingkap.

Amalan ini akhirnya semakin kurang diamalkan dan akhirnya pupus ditelan zaman.


5 Undang-Undang Sukan Bola Sepak Yang Anda Tak Sangka Ada

Peraturan sukan dibentuk hasil daripada perubahan zaman serta reaksi pengurusan, hasil daripada apa yang berlaku di atas padang.

Ada peraturan yang kekal relevan, ada yang perlu dibuang dan ada juga yang perlu dipinda bagi membolehkannya sentiasa relevan. Peminat sukan bola sepak pastinya sudah masak dengan peraturan asas sukan popular nombor 1 dunia itu.

Walaupun demikian kami yakin pasti ada beberapa peraturan yang dijadikan garis panduan permainan sukan ini, tidak diketahui kerana jarang menjadi kontroversi. Berikut adalah lima peraturan sukan bola sepak yang tak semua peminat sukan ini tahu ada.

Dalam sukan bola sepak, balingan masuk atau throw-in merupakan antara perkara asas yang kini mampu menjadi senjata ampuh dalam merobek gol pihak lawan.

Kita sudah biasa melihat bagaimana sesetengah pasukan sudah mempunyai seorang atau dua orang pemain yang ditugaskan khas untuk melakukan balingan-balingan jarak jauh berbahaya ibarat hantaran dengan kaki, yang akan disudahkan oleh rakan sepasukannya.

Walaupun begitu seandainya balingan tadi terus masuk ke gol lawan tanpa menyentuh mana-mana pemain lain baik lawan mahupun rakan, 'jaringan' itu tidak dikira. Sekiranya situasi itu berlaku, sepakan gol akan diberikan kepada pasukan yang bertahan.

Dalam situasi unik di mana balingan masuk terus masuk ke dalam gol pembaling pula, 'gol sendiri' itu juga tidak dikira. Pengadil akan memberikan sepakan sudut kepada pasukan lawan bagi meneruskan perlawanan.

Dalam sesetengah situasi yang sangat jarang berlaku, sebelum sepak mula lagi pemain telah dilayangkan kad sama ada kad kuning atau merah. Jika merah, ini menandakan mereka tidak boleh lagi menyertai perlawanan yang bakal berlangsung.

Situasi ini pernah berlaku melibatkan Patrice Evra, bekas pemain pasukan Manchester United ketika dia bermain dengan kelab Perancis, Marseille.

Evra semasa sesi memanaskan badan bertindak menyerang kembali seorang penyokong yang menceroboh masuk ke padang bagi mengkritik prestasi Evra yang menurun dalam beberapa perlawanan sebelumnya.

Ekoran tindak balas tersebut, Evra dilayangkan kad merah oleh pengadil dari Belanda, Tamás Bognár sebelum sepak mula berlaku menghalang beliau turun beraksi dalam perlawanan Liga Eropah. Kini anda tahu kuasa pengadil sebenarnya sudahpun aktif sebelum perlawanan dimulakan lagi.

Pernah tak anda terfikir kenapa pemain bola sepak yang sedang beraksi di atas padang, tidak menggunakan helah menyamar atau menipu pemain lawan?

Contohnya - semasa berlakunya serangan balas, pemain akan menjerit 'pass sini!' walaupun dia sebenarnya sedang bertahan. Pemain lawan yang cuba memahami situasi, terus melakukan hantaran menyebabkan serangan terbantut.

Menyamar sebagai pemain pasukan lawan dikira sebagai satu bentuk pelanggaran etika ketika bermain di atas padang. Apa saja bentuk taktik atau kaedah yang dilakukan dengan sengaja untuk tujuan mengelirukan lawan dalam sedemikian rupa - dikira sebagai satu kesalahan.

Pemain yang melakukannya biasanya akan diberikan amaran lisan namun seandainya berulang, dia boleh diberikan kad kuning sebagai amaran. Sekiranya berlaku, pengadil akan memberhentikan perlawanan dan memberikan sepakan percuma kepada pasukan yang menjadi mangsa taktik licik ini.

Sepakan penalti yang dilakukan secara 'panenka' memang mempesonakan bagi mereka yang menyaksikannya. Bola akan masuk secara perlahan sementara penjaga gol pula terbang ke arah yang salah.

Ada satu kaedah sepakan berbeza yang gemar digunakan pemain dari Brazil dinamakan sebagai 'paradinha' atau 'berhenti sejenak', di mana pemain akan berhenti sebelum melakukan sepakan penalti dengan harapan agar penjaga gawang telah bergerak.

Berbeza dengan panenka, paradinha dikategorikan sebagai salah satu gerakan yang tidak diterima - kerana bertentangan dengan semangat kesukanan. Sepakan penalti haruslah dilakukan dengan satu ayunan kaki yang tidak boleh dihentikan ayunannya.

Bagaimanapun peraturan rasmi bola sepak dunia masih membenarkan pengambil sepakan penalti mengacah-ngacah penjaga gol sebelum dia melakukan sepakan.

Katakanlah ada pemain yang mempunyai kekuatan sepakan yang cukup padu sehingga dia dikenali sebagai 'Kaki Besi'. Semasa satu serangan ke arah gol pasukan lawan, hantaran yang si Kaki Besi terima dirembat masuk sekuat mungkin.

Rembatan itu terlalu kuat sehinggakan bola yang sedang digunakan dalam perlawanan meletup ketika sedang terbang, masuk menerjah ke dalam gawang gol gagal diselamatkan penjaga gol lawan.

Si Kaki Besi meraikan jaringannya, sebelum pengadil membatalkan jaringan membuatkan sambutannya tersentak. Mana-mana jaringan yang dilakukan oleh pemain sehingga menyebabkan bola bocor selepas di sepak walaupun masuk ke dalam gol pasukan lawan, tidak dikira sebagai jaringan.


5 Nombor Dipercayai Mempunyai Misteri dan Berpuaka

Bagi banyak masyarakat dunia, simbolik nombor dipercayai mampu menentukan tuah dan rugi, diamalkan berdasarkan kepada pantang larang yang dikhaskan.

Sekiranya dilanggar penggunaan nombor yang membawa nasib malang, nombor dikatakan mampu mempengaruhi kehidupan seseorang seterusnya membawa kepada peristiwa buruk menimpa diri mereka.

Berikut adalah lima nombor yang dikatakan paling kurang menyenangkan mereka yang percaya dengan 'kuasanya' dan 'ada hantu' (berhantu), menurut kepercayaan sesetengah kelompok masyarakat dunia.

Nombor 13 menjadi antara nombor kurang popular di kalangan masyarakat dunia, sehinggakan ramai percaya hari Jumaat yang jatuh pada tarikh ke 13 bulan tersebut merupakan hari pembawa sial bagi ramai orang.

Ada banyak kebetulan dikatakan berlaku pada hari ke 13 bulan-bulan tertentu yang membawa kepada stigma orang ramai. Apa pula sejarahnya?

Secara logiknya, nombor 13 dilihat kurang elok oleh masyarakat zaman dahulu yang percaya nombor 12 adalah nombor yang lengkap, khasnya apabila digunakan bagi menghitung waktu. Satu tahun mengandungi 12 bulan, satu hari pula boleh dipecahkan kepada 2 kumpulan 12 jam. Serba lengkaplah pada mereka.

Pendapat ini diperkukuhkan lagi di kalangan masyarakat barat berdasarkan kisah mitos orang Norse, mengenai jamuan Dewa-Dewi Norse melibatkan 12 orang Dewa.

Apabila Loki, Dewa ke 13 hadir sebagai tetamu tidak di undang - kedudukan jamuan itu diubah yang dikatakan menyumbang kepada kecelakaan yang timbul semasa jamuan sedang berlangsung.

Stigma berkenaan nombor 13 diperkuatkan lagi dengan rentetan kejadian sejarah yang berlaku, seperti letupan roket pesawat Apollo 13 pada 13 April 1970 dan penahanan kumpulan Templar atas arahan pemerintah di Perancis yang bermula pada 13 Oktober 1307.

Di kalangan kita pun ramai masih lagi trauma berkenaan peristiwa 13 Mei 1969, sehinggakan ada yang percaya tarikh 13 Mei adalah hari nasib buruk bagi Malaysia.

Walaupun masyarakat barat melihat angka 7 biasanya dalam perspektif positif; bagi masyarakat Cina, angka itu dikaitkan dengan semangat orang yang telah meninggal dunia.

Kepercayaan ini hadir daripada sambutan Festival Zhongyuan atau Festival Hantu yang disambut setiap kali hadirnya hari ke 15 dalam bulan ke 7 kalendar orang Cina.

Sepanjang bulan ini, masyarakat Cina khasnya mereka yang masih berpegang kepada ajaran Tao dan Buddha percaya roh sanak-saudara yang telah meninggal dunia akan bangkit dari alam mati.

Selain masyarakat Cina, orang Rom zaman dahulu percaya kesilapan memecahkan cermin akan membawa kepada 7 tahun nasib malang bagi pelakunya.

Ini berpunca daripada kepercayaan bahawa cermin adalah pengantara di antara roh dengan Tuhan, jadi sesiapa yang memecahkannya seolah melakukan satu kesalahan yang sangat besar; perlu merana selama 7 tahun sebelum diberikan kemaafan atas kesalahan mereka.

Hahaha! Daripada segi reputasi, angka 404 tidaklah ditakuti seperti mana nombor lain dalam senarai ini, namun saja kami selitkan juga.

Kami pasti anda pernah bertemu nasib malang cuba membuka pautan tidak aktif di internet dan menemui notis 404 dipaparkan? Kenapa agaknya angka itu digunakan?

Kod 404 dalam sistem protokol bahasa teks hiper yang membentuk jaringan internet, adalah kod rasmi yang dirujuk setiap kali sesuatu pelayar gagal memberikan pengguna maklum balas sepatutnya; sama ada mewakili laman web yang tidak wujud, tidak aktif atau sudah dibuang.

Tidak ada apa-apa yang unik berkenaan pemilihan angka 404 yang mewakili kod tersebut. Kod 404 dipilih sebagai kategori kod rasmi bagi mewakili apa saja bentuk ralat dalam pautan atau alamat, agar difahami pelayar dan pelayan.

Selain 404, wujud juga beberapa bentuk kod ralat lain seperti 301 (untuk alamat yang telah dipindahkan), 403 (pautan bukan untuk orang ramai) atau 451 (akses disekat atas kekangan undang-undang).

Uniknya dalam lingo internet di kalangan netizen sudah menjadi satu kebiasaan pula bila sesuatu perbualan atau dialog dalam media sosial tidak diberikan balasan - akan ada pengguna yang memberikan komen '404' menandakan tidak ada balasan diterima.

4 adalah antara nombor yang ditakuti dan kesannya boleh dilihat dibanyak lokasi di negara kita.

Kawasan perumahan anda mungkin setiap unitnya dinamakan tanpa melibatkan nombor 4. Bangunan tinggi yang ada diami mungkin tiada tingkat empat.

Masyarakat di kawasan Asia Timur khasnya di China, Jepun, Korea dan Taiwan berpegang teguh kepada pandangan bahawa nombor 4 yang bunyinya seakan-akan bunyi 'kematian' dalam bahasa Mandarin, mampu membawa sial kepada mereka yang menggunakannya.

Ada istilah khas berkenaan ketakutannya iaitu 'tetrafobia.' Ketakutan ini menyeusup sehinggakan apa saja yang berkait dengan angka 4 dianggap perlu dijauhi.

Tarikh temujanji perlu diatur bukan pada tarikh 4, 14 atau 24. Jangan pilih nombor telefon yang mempunyai angka 4. Bercakap pasal angka 4 pun sebaik-baiknya haruslah dielakkan.

Pengaruh angka 4 ke atas mereka yang membimbanginya dikatakan jauh lebih besar berbanding mereka yang takut dengan angka 13 di seluruh dunia, sehinggakan mampu dilihat dalam pelbagai aspek kehidupan mereka yang percaya atau tidak percaya dengannya.

Di antara kebanyakan angka yang cukup ditakuti, angka 666 adalah angka yang dikatakan paling sialan sekali di antara semua.

Dikenali sebagai 'the number of the beast', angka ini mempunyai istilah khas mengenainya; hexakosioihexekontahexaphobia atau 'fobia terhadap angka 666.'

Apa maknanya 'the beast' dalam istilah namanya itu? 'The number of the beast' adalah petikan daripada kitab Bible, terkandung dalam bahagian Revelation 13:18 yang berbunyi

Walaupun demikian terdapat banyak pandangan berkenaan apakah makna sebenar petikan itu.

Lebih menyulitkan, kesemua pandangan ini mempunyai pandangan berbeza tentang makna sebenar '666' atau siapakah 'the beast' atau makhluk buas yang dimaksudkan.

Ada pihak yang menyebut angka itu mewakili syaitan, ada yang melihatnya sebagai simbol kepada Anti-Christ. Ada juga yang melihatnya sebagai kiraan yang mewakili tempoh waktu tertentu, yang tidak dapat diperjelaskan apa tujuannya.

Ketakutan ini diperkukuhkan lagi dengan banyak kejadian dunia nyata melibatkan angka tersebut di kalangan masyarakat barat, yang pada penulis lebih layak dikatakan berlaku secara kebetulan.

Populariti fobia ini diperkembangkan lagi dengan bantuan media, di mana angka 666 sering dijadikan simbol yang mewakili suatu kuasa besar menakutkan; sering digambarkan berkait dengan hari kemusnahan dunia atau hari akhirat.


Kenapa Turki Tukar Nama Negara Kepada 'Turkiye'?

Menamakan semula negara merupakan satu proses panjang yang biasanya dilakukan oleh kerajaan atas bermacam sebab.

Negara Swaziland memilih nama eSwatini atas hujah yang mereka rasakan relevan, Republik Czech mahu dikenali sebagai Czechia bagi memudahkan promosi negara mereka. Senang cerita, setiap negara ada hujah masing-masing.

Begitulah juga dengan pertukaran nama negara republik Turki - secara rasminya kini ditulis sebagai Türkiye dalam bahasa Inggeris. Persoalannya - kenapa Turki mahu tukar nama negaranya, mahu digelarkan Türkiye bukan lagi Turkey?

Kita dah biasa dengan sebutan berdasarkan bahasa Inggeris 'Turkey,' yang sebenarnya dengan sebutan kita dalam bahasa Melayu. Bagaimanapun, nama baru Türkiye ini kaedah sebutannya agak berbeza yang dicerminkan menerusi pertukaran ejaannya.

'Turkey' sebelum ini disebut sebagai 'Tuh-kee' sementara ejaan baru Türkiye pula disebut sebagai 'Tur-kee-yey'. Dengan perubahan ini, nama rasmi baru bagi Türkiye adalah Türkiye Cumhuriyeti atau Republik Türkiye.

Huruf ü yang digunakan dalam ejaannya adalah salah satu daripada huruf berbeza yang memang wujud dalam bahasa Türkiye; di mana mereka menggunakan penambahan 3 huruf vokal iaitu huruf İ, Ö dan Ü.

Sama ada kita akan ada pertukaran istilah Bahasa Melayu bagi merujuk negara Turki ke istilah Turkiye belum ada sebarang pengumuman rasmi nampaknya, walaupun ada di kalangan pengamal media kita sudah mula mengeja 'Turki' sebagai 'Turkiye.'

Sebab utama kenapa nama Turki dirasakan perlu ditukar,berpunca daripada rasa kurang senang kerajaan Turki yang disuarakan Presiden mereka, Reccep Tayyip Erdogan berkenaan transliterasi nama Türkiye ke dalam bahasa Inggeris.

Dalam bahasa Inggeris, nama istilah negara 'Turkey' datang daripada istilah asal Latin 'Turcus' yang membawa makna 'kekuatan'.

Imej masyarakat Turk sebagai sebuah kuasa besar dunia mula memuncak ekoran kebangkitan era pemerintahan Uthmaniyah yang berpegang kepada ajaran Islam di sana sebelum kejatuhan empayar itu akibat kegopohan pemerintah mereka membawa kepada pembentukan sebuah republik.

'Turk' akhirnya menjadi istilah rasmi bagi menamakan identiti negara mereka ketika bermulanya pentadbiran Presiden Mustafa Kemal Ataturk di sana.

Bagaimanapun sebelum semua itu berlaku, istilah 'turkey' telah popular diguna bagi merujuk 'ayam belanda', ekoran proses import masuk ayam tersebut ke Eropah yang melalui jajahan empayar Uthmaniyah di kawasan sekitar Afrika utara.

Ayam tersebut mula dikenali sebagai 'turkey chicken' atas kaitan tersebut, walaupun bukanlah produk keluaran masyarakat Turk sendiri. Percaya tak, ini adalah sebab utama kenapa kerajaan Turki mahu dinamakan sebagai Türkiye.

Kekeliruan berkenaan 'Turkey' yang mewakili negara dan 'Turkey' yang mewakili ayam belanda, menjadi antara isu yang dibangkitkan kerajaan Türkiye sebagai hujah utama kenapa nama rasmi negara mereka perlu ditukarkan.

Kerajaan Türkiye ada mengatakan kekeliruannya boleh dilihat jelas apabila seseorang melakukan carian di enjin carian seperti Google, bagi mencari informasi berkenaan negara Türkiye biasanya akan turut menemui informasi berkenaan ayam belanda.

Mereka mengharapkan dengan pertukaran ini akan memudahkan informasi berkenaan negara Türkiye diperolehi.

Selain itu 'Turkey' itu sendiri sebagai istilah bahasa Inggeris membawa makna yang agak negatif, selain untuk mewakili ayam belanda. Dalam bahasa Inggeris, kita jarang menggunakan makna-makna lain perkataan 'turkey' kan?

Tahu tak bahawa 'turkey' selain negara dan spesis ayam, turut mewakili

a. Satu perbuatan yang gagal teruk. Sebagai contoh : 'his last performance was a complete turkey' maknanya 'persembahan terakhir dia gagal teruk.'

b. Individu yang dungu. Contohnya : 'Why you do that man? You are such a turkey!' membawa makna 'kenapa kau buat sedemikian rupa? Kau ni dungu betullah!'

Itulah sebabnya kenapa kerajaan Türkiye mahu negara mereka dinamakan semula dalam bahasa Inggeris meninggalkan ejaan lamanya.

Selain memperkukuhkan identiti mereka dari pandangan masyarakat antarabangsa, pertukaran itu juga diharap bakal memudahkan pelancong yang mahu melancong ke Türkiye mendapatkan maklumat dengan lebih tepat.

Dengan pertukaran ini Türkiye kini digunakan eksklusif bagi mewakili negara, sementara Turkey pula hanya merujuk kepada si dungu, satu bentuk kegagalan atau ayam belanda yang sedap sekiranya dipanggang. Nak google pun lebih mudah.


Ini Sebab Kerusi Bas Mempunyai Corak Unik dan Pelik

Sebahagian besar daripada kita mungkin pernah menaiki pengangkutan bas awam, tidak kira sama ada bas perkhidmatan antara bandar atau dalam bandar. Perasan tak boleh dikatakan kesemua bas ini mempunyai corak tempat duduknya yang agak unik dan pelik?

Ia bukan kebetulan, sebaliknya sengaja dibuat corak sebegitu. Malah, sebenarnya terdapat proses yang sangat rumit untuk memastikan corak sebegitu adalah yang paling bagus bagi sebuah kenderaan yang digunakan oleh ramai orang setiap hari.

Sesebuah tempat duduk biasanya akan digunakan ramai penumpang setiap hari, tanpa henti. Ini menyebabkan proses membersihkan tempat duduk penumpang menjadi sangat sukar dan kesuntukan masa apabila diambil kira jumlah kerusi penumpang yang ada dalam sesebuah.

Jika anda tidak percaya, cuba tepuk kerusi tempat duduk anda di dalam bas dengan sebuah objek keras, anda pasti terkejut dengan betapa banyaknya debu-debu yang berterbangan sebaik sahaja anda menepuk kerusi anda. Tapi, mengapa sekali pandang kerusi tersebut nampak seperti bersih dan tidak begitu berdebu?

Untuk menghapuskan kerumitan perlu mengekalkan tempat duduk pengangkutan awam agar kelihatan bersih, satu teknik penyelesaian pintar telah diterima pakai.

Corak pelik pada kerus bas ini direka untuk menjadikan tempat duduk kelihatan bersih dan dalam keadaan baik walaupun sebenarnya ia menyembunyikan banyak kotoran dalam corak unik tersebut. Rahsianya terletak pada jenis bahan yang digunakan untuk menutup tempat duduk ini.

Mungkin kita menyangka bahawa memilih fabrik atau bahan yang sesuai untuk dijadikan pelapik tempat dudu bas atau pengangkutan awam yang lain bukanlah proses yang rumit kerana tiada siapa yang kisah, asalkan ia selesa itu sudah mencukupi bagi mereka.

Fabrik atau bahan yang digunakan pada tempat duduk bas dan pengankutan awam yang lain mestilah mampu menghalang penyebaran api dengan pantas sekiranya berlaku kebakaran.

Ia mestilah fabrik bernafas yang membolehkan penumpang menggunakannya berulang-ulang kali dan sesuai dengan iklim persekitaran. Pada masa yang sama, ia harus cukup tahan lama untuk tidak menunjukkan tanda-tanda lusuh jika berlakunya  salah pengendalian atau vandalisme.

Usaha mencari fabrik yang paling mesra pengguna perkhidmatan awam menyebabkan pihak syarikat pengangkutan mencuba banyak bahan untuk mencari bahan yang terbaik. Walaupun bahan seperti kayu dan kulit tiruan telah digunakan pada masa lalu, kedua-duanya tidak menawarkan banyak keselesaan kepada penumpang.

Kereta api jarak dekat, seperti metro dan tiub, masih menggunakan polikarbonat keras dan juga keluli tahan karat untuk membuat tempat duduk jenis bangku. Bahan yang digunakan sebagai fabrik di tempat duduk bas ini dikenali sebagai moquette (Bahasa Perancis untuk permaidani)d dan pertama kali digunakan oleh sistem pengangkutan London. Ia adalah campuran poliester (85%) dan nilon (15%).

Tekstur unik kain moquette yang dapat dirasa apabila disentuh secara amnya disebabkan oleh cara benang ditenun. Moquette biasanya mempunyai gentian berdiri yang memberikan tekstur lembut dan baldu kepada mereka. Gentian berdiri ini sama ada boleh digelung (cerucuk gelung) atau berhujung terbuka (cerucuk potong).

Jika dibandingkan dengan fabrik tradisional, moquette menawarkan banyak kelebihan. Pertama, ia adalah murah untuk dihasilkan dan sangat tahan lama, menjadikannya pilihan paling menjimatkan untuk digunakan dalam pengangkutan awam.

Tenunan fabrik ini memastikan sebarang kotoran atau habuk terkumpul jauh di dalam longgokan, tanpa menunjukkan pewarnaan luar. Berbanding dengan kulit dan vinil, Moquette biasanya bernafas (breathable). Ini sangat mengurangkan ketidakselesaan di tempat di mana kulit bersentuhan langsung dengan fabrik.

Sifat fabrik ini banyak mengubah cara ia berinteraksi dengan api dan air. Ia adalah kalis api yang membantu dalam keselamatan kebakaran. Pada masa yang sama, ia tidak kekal dalam keadaam lembap dalam tempoh lama sekiranya berlaku tumpahan.

Air kekal di permukaan paling luar gentian dan meresap ke atas kawasan permukaan yang lebih besar, dengan itu menjadi lebih cepat kering. Fabrik ini menawarkan tahap kebolehsesuaian yang tinggi dari segi padanan warna dan corak. Ini membolehkan syarikat besar meletakkan simbol logo dan lain-lain padanya.


5 Perkara Yang Kita Akan Faham Lepas Ada Anak Sendiri

Bagi segelintir individu di luar sana, mereka merasa tanggungjawab menjadi ibu bapa dalam zaman sekarang ini mudah. Realitinya menjadi ibu atau bapa setiap hari jauh berbeza berbanding persepsi.

Ketahanan mental dan fizikal perlu dikuasai. Silap langkah, ibu bapa boleh jadi terlalu emosi akibat perangai anak kandung sendiri. Bila dah jatuh pada bahu sendiri, barulah kita sedar mak aih susahnya nak membesarkan anak sendiri.

Berikut adalah lima salah tanggapan orang muda terhadap mak ayah mereka sendiri, yang hanya akan disedari bila mereka pula dah mempunyai anak sendiri.

Cuba ingat balik zaman muda anda dulu, pernah tak anda tipu ibu bapa anda? Mesti ada kan? Orang muda ni biasanya menipu kerana nak menyelamatkan diri sendiri.

Bila muda kita memang selalu lakukan kesilapan jadi 'keperluan' nak menipu tu pun banyak. Kita pula waktu tu kurang kesedaran dan keberanian untuk tanggung akibat daripada kesilapan kita...jadi kita pun menipu sebagai jalan terakhir.

Setiap kali menipu mak ayah kita kita rasa legalah bila terlepas, sambil ada  rasa bijak kerana berjaya cipta alasan yang membuatkan mak ayah kita percaya dengan kita.

Dah ada anak ni barulah kita sedar, mak ayah kita dulu tahu sebenarnya bila kita menipu tapi diorang malas nak layan kita punya belit. Bila ada anak sendiri kita sebagai mak ayah dah boleh hidu dah taktik menipu anak, cara dia putar ayat dan riak muka dia masa dia nak menipu.

Tetapi kita lepaskan juga anak kita dengan nasihat, walaupun dalam hati kita nak tergelak dengan anak sendiri yang ingat dia berjaya tipu kita. Terus kita teringat balik semua detik kita cuba memanipulasi mak ayah kita yang kita sangkakan berjaya...

Siapa sini dulu cukup rimas kena kongkong dengan mak ayah dia, sila angkat tangan?

Ke sana ke mari nak kena minta kebenaran. Kena ikut jadual mak ayah dia. Kalau mak ayah nak ke rumah saudara kena ikut. Semua perkara tu membuatkan kita masa muda nak rasa bebas saja tanpa boleh mak ayah kawal kita.

Masa kita dengan anak kita ni duduk sekali tak lama pun bagi ramai orang. Ada yang sejak usia 13 tahun dah duduk asing di asrama. Ada yang bila capai usia 18 tahun dah mulakan hidup sendiri. Ada pada usia 24 tahun lepas graduasi bertemu penamat duduk dengan mak ayah.

Semasa muda, kita meronta-ronta nak bebas tapi bila dah ada anak sendiri kita tahu masa penuh kita dengan anak kita ni ada tarikh luput dia. Masalahnya anak-anak kita pun akan ulang perangai sama macam kita dulu; nak bebas, nak keluar lepak, tak nak kita kawal.

Semua orang yang ada anak pasti setuju bahawa setiap anak muda patut menikmati usia muda mereka sebaiknya dengan seperlahan mungkin. Tak perlu cepat-cepat nak jadi dewasa kerana jadi dewasa ni bebannya jauh berbeza berbanding remaja.

Sebaliknya bagi majoriti orang-orang muda - mereka gian nak jadi dewasa cepat.

Mereka mahu rasa ada duit pendapatan dan kenderaan sendiri. Nak keperluan yang dipenuhi dengan cara sendiri. Lagi cepat dibenarkan galas tugasan orang dewasa, lagi bagus bagi mereka.

Semua keinginan itu nampak best kerana kita belum faham apakah keperluan yang perlu dipenuhi. Bila dah dewasa dan ada nak, barulah kita faham menjadi dewasa ini sesuatu yang agak 'membosankan' rutinnya.

Semasa muda kita tak faham sangat apa itu pengaruh rakan.

Bagi mereka yang bernasib baik membesar dalam persekitaran yang baik, syukurlah. Malangnya ada juga di antara kita yang lahir dan menetap dalam kawasan bermasalah di mana kadar jenayahnya tinggi, ketagihan dadah adalah biasa dan pergaduhan menjadi penyelesai sengketa.

Untuk tinggal di kawasan sedemikian rupa, kawan-kawan yang kita pilih itulah yang akan menentukan hala tuju kita. Masa kita muda, kawan adalah kawan biarlah dia seburuk mana pun perangai dia.

Bila dah jadi ibu bapa ni barulah kita rasa risau saja bila anak kita mula berkawan dengan samseng kampung. Akrab pula tu. Kita jadi takut anak kita terlibat dengan jenayah. Diajar merokok atau hisap dadah. Dibawa berlumba motor, berdansa di kelab malam. Digalak buat benda tak senonoh kerana mencari rasa 'cool.'

Dah ada anak sendiri, barulah kita sedar kita tak mahu anak kita lakukan kesilapan sama yang pernah kita buat. Bapak-bapak yang masih merokok pun tak nak anak mereka merokok atau mendekati apa saja jenis rokok!

Bagi sesetengah individu yang dah bergelar anak muda, dilihat berjalan dengan ibu bapa di kompleks beli belah merupakan sesuatu yang agak memalukan.

Atas perasaan itu ramai anak muda memilih untuk enggan keluar berjalan-jalan dengan mak ayah ketika mereka sudah sampai satu peringkat usia. Kalau boleh nak duduk di rumah saja lebih baik daripada memalukan diri sendiri.

Apa pula perasaannya bila kita dah ada anak sendiri dan kita pula kena harungi pengalaman sama? Sangat menyedihkan bukan bila kita kena terima hakikat anak kita dah tak nak keluar bersama, sebab keluar dengan kita dikata akan memalukan dia.

Bila dah dihurung rasa sayu, kita akan kembali mengimbau balik pengalaman sendiri bagaimana susahnya kita nak ikut mak ayah kita keluar dulu.

Rasa marah kita pada mak ayah yang paksa yang kita ikut juga dulu, semuanya dilihat dalam perspektif berbeza bila kita dah berhadapan sendiri situasi sama.

Bila dah bertemu buah hati, biasanya hidup anak muda akan mula beralih fokusnya kepada yang disayangi. Semua permintaan akan dilayan penuh. Mesej mesti berbalas. Kalau boleh nak jumpa setiap hari.

Biarlah cinta monyet sekalipun, baru sekolah menengah dah mula pasang impian nak bergelar raja sehari bersama-sama. Yang sekolah rendah pun dengar cerita ada yang dah mula langkah sama.

Mak ayah larang bercinta, semua larangan langsung tak diendahkan. Mak ayah kata belajar dulu, bina hidup sendiri dulu; ah, pada kita semua tu hanyalah halangan. Siapa mak ayah kita nak halang kita daripada percintaan?

Dah bergelar mak ayah barulah kita sedar betapa sakitnya hati ni kalau anak sendiri perlakukan kita sedemikian rupa. Teringatlah kita susah membesarkan dia, basuh berak dia, bagi dia makan, ajar dia bermacam benda; alih-alih si jantan keparat muka minta penumbuk tu jugalah yang dia sayang sangat-sangat.

Tegur dengan tegas, mulalah ugut nak lari rumah, nak gantung diri. Anak tuduh mak ayah tak faham perasaan anak. Sebenarnya kita faham kan, mak ayah? Tak ada manusia lain yang faham anak dia melainkan mak ayah dia.

Sekiranya anda masih remaja atau anak muda yang membaca artikel ini, penulis ingin mengingatkan agar anda tidak mengulangi kesilapan-kesilapan yang mungkin ibu bapa anda sendiri sedang kesalkan.

Waktu muda memang kita nak dilayan dewasa, buat keputusan kita ikut masa kita, berkawan dengan siapa kita suka dan mencorak hidup seperti mana pilihan kita. Namun realitinya semua itu hanyalah fasa pemberontakan pendek yang tak akan membawa anda ke mana-mana sekiranya perasaan anda terlalu dituruti.

Apa yang akan terus selepas semua sesi tunjuk perasaan kita sebagai anak muda selesai, hanyalah ibu bapa anda yang kami yakin setia menanti anda sedar, tak kiralah pada usia apa. Ini kerana mereka tahu apa yang sedang anda lalui dan seboleh-bolehnya tak mahu anda rasai apa yang mereka telah lakukan dan kesalkan, semasa membesarkan anda.


5 Negara Asia Tenggara Paling Korup

Jika kita tanya kepada warga negara kita yang berfikiran sinis "negara mana paling korup di Asia Tenggara?" besar kemungkinan Malaysia adalah jawapan yang diberikan.

Maklumlah ramai di antara kita gemar mencari sekecil-kecil keburukan yang kita ada sebagai masyarakat untuk diperbesarkan, dibandingkan sekecil-kecil kebaikan negara luar dijadikan hujah lawannya.

Persoalannya - benarkah kita Malaysia paling korup? Atau ada negara Asia Tenggara lain yang sebenarnya jauh lebih teruk mendahului kita dalam budaya duit kopinya?

Berikut adalah lima negara Asia Tenggara paling tinggi kadar korupsinya bagi tahun 2022. Adakah senarai ini jauh berbeza jika dibandingkan persepsi anda?

Dalam senarai yang dikeluarkan oleh Tranparency International (TI) dalam mengukur indeks persepsi korupsi di kalangan 180 negara terbabit, melibatkan korupsi di sektor awam - kesemua 180 negara yang diselidik diberikan skor akhir di antara 0 sehingga 100; 100 menandakan paling kurang persepsi korupsi.

Untuk 10 tahun kebelakangan ini, berdasarkan kesemua negara yang terbabit - purata yang diperolehi apabila diukur kesemua negara berada pada angka yang sama iaitu 43 markah daripada 100.

Ini menandakan sekiranya sesebuah negara mendapat lebih daripada 43 markah, negara itu sebenarnya berada pada tahap lebih baik berbanding majoriti negara yang diukur. Bagaimanapun TI juga menetapkan bahawa markah 50 dan ke atas melayakkan sesebuah negara itu dianggap tidak mempunyai masalah korupsi yang kritikal.

Dah faham tentang skala pemarkahannya, barulah boleh kita bincangkan tentang di mana kedudukan Malaysia jika dibandingkan dengan 180 buah negara dunia lain. Sedia?

Percaya tak walaupun bermacam tohmahan yang dilakukan pelbagai pihak, baik dari dalam dan luar negara berkenaan tahap korupsi di kalangan petugas sektor awam negara kita - kita sebenarnya berada dalam kedudukan ke-2 di kalangan negara-negara Asia Tenggara.

Walaupun demikian harus diingatkan - kita JAUH SEKALI ketinggalan dengan Singapura yang menduduki tangga pertama kedudukan negara Asia Tenggara. Tapi benda positif perlu dilihat positif juga kan?

Singapura adalah negara paling cemerlang dalam kedudukan indeks persepsi korupsi, mendapat skor 85 melayakkan mereka duduk di kedudukan ke 4 dunia, duduk di bawah Denmark, Finland, New Zealand dan berkongsi kedudukan dengan Norway.

Kita pula bolehlah berbangga mendapat 48 markah menduduki tangga ke 62 dunia. Secara tak rasmi dengan pencapaian melebihi purata tetapi tidak melepasi markah lulus 50 itu, kita perlu berpuas hati menjadi negara kedua Asia Tenggara paling kurang persepsi korupsinya.

Di bawah kita adalah negara kecil Timur-Leste yang mendapat skor 41 menduduki tangga ke 82 dunia. Dua lagi negara Asia Tenggara memenuhi senarai lima terbaik ini adalah Vietnam (markah 39 kedudukan 87) dan Indonesia (markah 38 kedudukan 96).

Lima sudah kami senaraikan jadi tinggal lima negara lagi perlu menghuni lima kedudukan paling teruk dalam kadar persepsi rasuah mereka.

Duduk dikedudukan ke-6 adalah negara yang seakan sentiasa bergolak iaitu Thailand yang mendapat 35 markah, menduduki tempat ke 110. Filipina berada pada kedudukan tidak jauh daripada Thailand, diberikan pemarkahan 33 dengan kedudukan 117 daripada 180 negara.

3 negara paling teruk persepsi korupsi di kalangan sektor awam mereka pula merangkumi negara Laos (skor 30 kedudukan 128), Myanmar (skor 28 kedudukan 140) dan yang terakhir adalah Kemboja yang hanya mendapat skor 23 menghuni kedudukan ke 157 di antara 180 negara.

Tidak dapat dinafikan, masalah korupsi di kalangan sektor awam memang berlaku di negara kita.

Di kalangan masyarakat kita, istilah kroni, kabel dan duit kopi sudah menjadi perkara yang biasa dijadikan topik perbualan kita - tetapi untuk terus mendakwa kita ini buruk sehingga ke akarnya kurang tepat serta lebih kepada buruk sangka.

Kedudukan kita masih boleh diperbaiki khasnya jika kita membandingkan indeks kita dengan Singapura. Kita dengan Jepun misalnya, yang mempunyai reputasi tinggi di kalangan ahli masyarakat kita juga tidaklah terlalu jauh perbezaannya.

Jepun mendapat skor 77 menduduki kedudukan ke 18. Jika dibandingkan Malaysia dengan satu lagi negara berpengaruh Asia iaitu Korea Selatan (skor 62 kedudukan 32), kita juga dilihat boleh mengejar kedudukan mereka.

Lebih membanggakan kita mempunyai persepsi rasuah yang lebih baik berbanding dua buah negara besar dunia iaitu China (skor 45 kedudukan 66) dan India (skor 40 kedudukan 85).

Mudah untuk kita melihat Singapura sebagai petunjuk untuk mula menuding jari mengecam semuanya tentang negara kita sendiri sebagai rosak, jahanam dan negatif.

Namun sikap sedemikian sebenarnya tidak membawa apa-apa selain hanya terus menyebarkan persepsi-persepsi jahat yang mengakibatkan kita hanya tahu memandang diri kita sendiri dalam tona gelap.

Adakah Malaysia sempurna? Tidak. Masih banyak yang perlu diperbaiki tetapi untuk terus mengatakan kita ini benar-benar sayangkan korupsi, persepsi itu yang sepatutnya didahului untuk diperhalusi.


5 Cara Bola Sepak Menjadi Gerakan Kolonialisme Moden Yang Efektif

Setiap musim, peminat sukan bola sepak di Malaysia hangat membincangkan berkenaan sukan bola sepak Eropah.

Tahap sokongan kita kepada kelab-kelab ini layak dikatakan agak tinggi, walaupun realitinya kita tidak ada hubungan dengan mereka - sehinggakan ada di kalangan warga kita yang ternampak jelas fanatiknya.

Sebagai sebuah masyarakat yang pernah dijajah kuasa kolonial barat, ada masanya kita gemar membincangkan berkenaan kesan penjajahan yang masih bertaut dalam masyarakat kita namun tidak banyak perbincangan berkisar kaitan pengaruh bola sepak Eropah kepada mentaliti kita dilakukan secara formal.

Persoalannya - adakah bola sepak Eropah merupakan kesinambungan bentuk kolonialisme secara tidak rasmi?

Berikut adalah tanda-tanda tidak rasmi kenapa penulis merasakan ya, minda kita masih dijajah dan bola sepak merupakan antara kaedah utama meneruskan dasar kekaguman kita kepada orang Eropah.

Sehingga kini mana-mana pertandingan yang bukan melibatkan kelab-kelab dari Eropah terus dilihat sebagai pertandingan yang kurang berprestij serta lebih layak dikategorikan sebagai kelas kedua.

Walaupun pasukan dari negara kita sudah semakin kerap menyertai pertandingan di antara kelab atau pasukan kebangsaan dalam peringkat Asia ataupun Asia Tenggara, tanyalah mana-mana penyokong - kejohanan di Eropah dilihat lebih tinggi martabatnya.

Bukan setakat itu sahaja; liga-liga di Eropah turut dijadikan model kepada pertandingan bola sepak peringkat Asia yang mengakibatkan pertandingan serantau kita memikul persepsi sebagai 'peniru' atau 'copycat' kepada 'pertandingan sebenar.'

Situasi ini menyumbang kepada satu masalah besar di kalangan pemain serantau kita...

Bagaimana liga bola sepak di Asia atau Asia Tenggara boleh ditambahbaik, sekiranya pemain-pemain terbaik di rantau ini melihat hanya dengan terpilih menyertai kelab di Eropah sebagai satu bentuk kejayaan?

Ramai pemain-pemain terbaik Asia khasnya dari negara Korea Selatan dan Jepun seperti Son Hyeung Min, Hidetoshi Nakata, Takumi Minamino dan Takehiro Tomiyasu 'perlu' ke Eropah bagi membuktikan kemampuan mereka. Pemain dari Iran seperti Sardar Azmoun dan Mehdi Taremi juga memilih untuk ke liga Eropah kurang terkenal seperti liga Rusia dan Portugal.

Sekiranya mereka kekal dalam liga tempatan, mereka dilihat seakan-akan gagal memenuhi potensi mereka. 'Player power perlu ke Eropah.' Jika itu pandangan yang terbaik - persoalannya, bagaimana liga kita nak maju ke depan?

Walau bagaimanapun model yang dipakai kelab-kelab dari Asia Tengah agak berjaya dalam mengekalkan pemain-pemain terbaik mereka, untuk kekal bermain dalam liga tempatan.

Pemain terbaik Arab Saudi seperti Salem Al-Dawsari dan Salman Al-Faraj yang dinobatkan sebagai antara kelompok 10 pemain terbaik di Asia kekal bertanding dalam liga tempatan dan juga pertandingan peringkat Asia, berjaya memenangi Liga Juara-Juara Asia tahun 2021.

Kebangkitan pasukan berstatus underdog kadangkala mencipta kisah yang manis untuk menjadi kenangan.

Bagaimanapun kebiasaannya, majoriti penyokong pasukan bola sepak Eropah ini mahu hanya kumpulan kelab tertentu memenangi mana-mana kejohanan biasanya kelab gergasilah - walaupun mereka sendiri tak menyokong kelab tersebut.

Bila sesuatu pertandingan bermula, ramai sudah meramal mana kelab yang akan menghuni kedudukan teratas sementara kelab-kelab kerdil dilihat sebagai perencah tambahan. Situasi ini lebih jelas apabila pertandingan antara benua berlangsung.

Sesuatu pertandingan yang menampilkan perlawanan akhir di antara kelab atau pasukan kebangsaan dari Asia melawan kelab dari Amerika Selatan sebagai contoh, dilihat kurang tarikannya untuk diikuti atau ditonton - kerana tanpa penglibatan pasukan atau kelab dari Eropah, kejohanan itu dilihat telah hilang serinya.

Setiap kali tiba perlawanan besar peringkat Eropah seperti perlawanan akhir Liga Juara-Juara atau Piala Eropah, peminat bola sepak di sini akan menganjurkan sesi tayangan yang meriah mengumpulkan peminat dan penyokong kedua pasukan sama-sama menonton - ibarat di stadium.

Bila dah berkumpul ramai-ramai tu, emosi kita pun akan mudah terbuai dengan apa yang berlaku di padang. Menganjing dan mengutuk penyokong yang telah kalah menjadi antara adat resam, baik dalam dunia nyata mahupun dalam media sosial.

Kenapa kita rakyat Malaysia, mempunyai tahap kesetiaan yang tidak berbelah bahagi terhadap pasukan atau kelab yang langsung tidak mempunyai hubungkait dengan kita, sehingga turun naik prestasi kelab itu mampu mempengaruhi emosi dan keadaan diri kita?

Apa yang aneh, bagi segelintir penyokong ini pula - tahap minat sama tidak mampu mereka tonjolkan apabila membicarakan berkenaan liga tempatan atau pertandingan serantau. Hanya pertandingan Eropah melekat di hati mereka.

Jika anda belum sedar - majoriti liga yang mendapat tahap sokongan tidak berbelah bahagi dari rakyat Malaysia, datangnya dari negara-negara bekas penjajah di rantau kita.

Kita dijajah Britain, Belanda dan Portugal, Indonesia dijajah Belanda, Filipina dijajah Sepanyol, Vietnam dikuasai Perancis. Kesemua bekas kuasa kolonial itu kini memiliki liga paling ramai peminat di sini. Selain itu Jerman, Itali dan Belgium juga mempunyai sejarah hitam berkenaan gerakan penaklukan bagi memperbesarkan empayar.

Banyak kajian telah menunjukkan bagaimana sukan yang diperkenalkan kuasa kolonial zaman dahulu, perlu dilihat sebagai kaedah kawalan minda; membolehkan masyarakat tempatan yang dijajah bersatu untuk diberikan peluang menewaskan pasukan lawan yang dianggotai barisan pemain kerajaan kolonial.

Dengan ini sentimen anti kuasa kolonial atau sentimen mahu mencetuskan rusuhan dapat diredakan, kerana orang tempatan dapat menghalakan tenaga mereka dalam usaha bertanding secara sama rata.

Kemenangan dalam perlawanan bola sepak oleh wakil tempatan diraikan sebagai kemenangan besar - walhal yang tewas itu tetap kekal menjajah yang menang. Taktik ini dapat dilihat di mana-mana negara bekas kolonial Eropah walaupun mungkin tidak ramai menyedarinya.

Aplikasikan situasi sama dalam zaman moden; kita di Asia sekiranya dapat menewaskan pasukan dari Eropah dilihat sebagai satu kemenangan yang cukup bermakna walaupun dalam perlawanan persahabatan.

Penyerang tempatan yang mampu menjaring gol melawan kelab gergasi di Eropah terus naik profilnya. Pemain terbaik tempatan yang dipanggil untuk menyertai sesi cubaan di Eropah pun dah dianggap satu kejayaan yang besar.

Jadi persoalannya - siapa sebenarnya yang untung dan menang dalam semua pertukaran ini?


Ini Pejabat Pos Paling Sunyi Dan Terpencil Di Dunia - Pejabat Pos Gurung Tengger

Terletak nun jauh di tengah Gurun Tengger Mongolia Dalam dan dikelilingi oleh bukit pasir sejauh mata memandang, terdapat sebuah pejabat pos terpencil dan paling sunyi di dunia yang juga merupakan sebuah pejabat pos luar perhubungan manusia yang sangat sibuk.

Dengan hanya berkeluasan 15 meter persegi, pejabat pos dengan binaan kayu ini kelihatan tersangat ringkas dan biasa, tapi tidak mengapa kerana ia tidak menerima ramai pengunjung.

Malah, walaupun telah lebih dari 35 tahun ditinggalkan, binaannya masih boleh dikatakan berada dalam keadaan sangat baik.

Berkat usaha beberapa pengembara yang menemui kewujudan pejabat pos terbengkalai ini secara tidak sengaja, ia telah mendapat nafas baru. Dan disebabkan oleh kuasa internet, ia kini menjadi sangat sibuk pada hari ini.

Lebih menarik, lebih daripada 200,000 surat dan poskad dihantar ke Pejabat Pos Gurun ini pada Disember 2021 sahaja walaupun ia agak jarang menerima pelawat.

Semua ini berkat usaha salah seorang individu yang terlibat dalam usaha pemulihan pejabat pos ini iaitu Cik Zhang.

Selepas mencurahkan segalanya untuk projek aneh ini, Cik Zhang berhadapan dengan realiti pedih melihat hasil usahanya tidak dihargai kerana lokasi yang terlalu jauh dan terpencil.

Terletak kira-kira 10 kilometer dari jalan raya yang paling hampir, Pejabat Pos Gurun Mongolia jauh dari trafik manusia.

Namun disebabkan oleh era internet yang ajaib, cabaran dihadapi Zhang dan pejabat pos ini bukanlah sesuatu yang tidak boleh diatasi.

Zhang dan rakannya, Luo Meng, mendapat idea perniagaan penulisan hantu atau "ghostwriting" untuk mereka yang ingin menghantar surat dan poskad dari pejabat pos paling sunyi di dunia ini, tanpa perlu melawat tempat itu.

Ternyata idea Zhang ini mendapat sambutan yang tersangat hebat terutamanya ketika pandemik COVID-19 melanda dunia, di mana ramai orang tidak dapat berjalan untuk bertemu dengan orang tersayang.

Dan kini, Zhang dan rakan sekerjanya di pejabat pos ini hampir tidak dapat memenuhi permintaan dalam talian yang meminta poskad dihantar ke seluruh China dan juga ke negara-negara seperti Australia dan Singapura.

Namun usaha ini bukanlah sesuatu yang mudah seperti yang disangkakan dan menghidupkan semula pejabat pos terpencil ini adalah satu pengembaraan sukar.

Untuk melakukan ini, Zhang dan Luo Meng terpaksa meyakinkan beberapa individu lain untuk membantu mereka melakukan proses pembinaan semula.

Pada mulanya, mereka merancang untuk membina struktur kayu dan mengangkutnya ke padang pasir tersebut. Namun ternyata perkara ini sangat sukar untuk direalisasikan jadi mereka terpaksa membatalkannya.

Mereka mengubah strategi dengan mengangkut bahan binaan ke lokasi tersebut dan membina pondok tersebut di situ. Tempoh pembinaan pejabat pos ini mengambil masa sekitar 20 hari.

Selepas membina struktur tersebut, mereka memfailkan permohonan dengan China Post iaitu perusahaan milik negara yang mengendalikan perkhidmatan pos rasmi China. Setelah semakan dibuat, pondok kayu itu menjadi salah satu daripada lebih 700 buah pejabat pos di China.

Kini, surat dan poskad ditulis di sini setiap hari dan dihiasi dengan setem khas bertemakan padang pasir lalu dihantar sejauh 10 kilometer ke jalan terdekat. Surat-surat dan poskad itu kemudiannya diambil dengan trak pos dan kemudian dihantar ke seluruh dunia.

Sekiranya anda sampai di kawasan Gurun Tengger seluas 43,000 meter persegi ini dan ingin melawat pejabat pos paling terpencil di dunia, anda boleh menemuinya di 38.413°U latitud utara dan 105.225°E bujur timur.


5 Teknologi Simple Yang Banyak Mengubah Hidup Kita

Setiap hari dalam rutin harian kita, kita sebenarnya banyak dibantu oleh teknologi yang boleh berlaku tanpa kita sedari.

Teknologi-teknologi yang kini ada telah melalui proses lama berdekad lamanya, menjalani evolusi dan penambahbaikan yang memperkembangkan lagi kemampuannya serta mempermudahkan lagi kita menggunakannya.

Kita mungkin acuh tak acuh sahaja tentang kapasiti sebenar di sebalik teknologi yang ada di sekeliling kita, tetapi anda sedar tak bagaimana lima teknologi yang kami senaraikan di bawah telah mengubah hidup anda?

Jika kita lihat ke belakang 2 ke 3 dekad, bateri merupakan satu barang mewah yang mampu dibeli - tetapi tak ramai sanggup membelinya, disebabkan oleh sifatnya yang pakai buang.

Konsol permainan video mudah alih, lampu suluh, kereta permainan, radio mudah alih, kamera dan bermacam lagi peranti semuanya memerlukan bateri jenis AA, AAA atau D yang perlu diganti selepas tiba masanya. Nak beli yang boleh cas semula agak bangsawan harganya kalau setakat nak buat bateri jam dinding.

Dengan pengenalan bateri berasaskan lithium boleh cas semula sama ada jenis lithium-ion atau lithium-polimer, majoriti antara kita didedahkan kepada teknologi ini melalui telefon bimbit; masalah bateri pakai buang kita dapat diminimakan.

Lebih penting, saiznya juga jauh lebih kecil dan nipis. Satu ketik dulu tak boleh kita nak bayangkan pembersih vakum tanpa wayar hanya guna bateri. Sekarang dengan teknologi bateri lithium-ion, vakum pun power, bateri tahan dan badan vakum pun dah jadi sangat ringan.

Bagi mereka yang gemar berlari, bluetooth memainkan peranan yang sangat besar dalam membantu hobi mereka dengan pengenalan sistem audio telinga tanpa wayar berasaskan bluetooth.

Tak lama dahulu juga, ramai eksekutif juga sering kelihatan dengan alat sambungan audio bluetooth di telinga setiap masa, berborak seorang diri berbincang tentang projek bernilai juta-juta. Kelakar pun ada bila kita melihatnya.

Kini teknologi bluetooth sudah dapat dilihat di merata-rata, sama ada melalui papan kekunci dan tetikus anda, alat kawal konsol permainan video, alat audio tanpa wayar, sambungan telefon pintar ke radio kereta dan bermacam lagi 1001 cara gunanya.

Dalam masa terdesak, nak buat hantar fail dari satu telefon pintar ke telefon lain pun boleh juga.

Untuk generasi anak muda tahun 90-an dan awal 2000-an, pengalaman mengadakan parti LAN beramai-ramai bermain permainan video adalah satu pengalaman yang best tetapi merimaskan.

Disebabkan keperluan menggunakan wayar untuk menyambungkan semua komputer ke hab kawalan, bilik atau ruangan jadi serabut dengan kabel ethernet. Zaman sekarang dengan adanya WiFi, masalah serabut wayar ni sudah jarang sekali kelihatan.

WiFi atau 'wireless fidelity' (satu nama yang agak aneh serta bernada 90-an) kini telah melalui banyak penambahan protokol yang menambah fungsi serta memperbaiki kemampuannya sehingga mempunyai kestabilan kelajuan yang tak kalah dengan wayar.

Kini WiFi sudah mula digunakan bukan saja sebagai peyambung kita kepada internet dan intranet, bahkan mula digunakan sebagai penyambung telefon pintar kepada peranti elektronik lain seperti CCTV. Kebanyakan peranti pintar dikawal menggunakan hubungan WiFi, yang membolehkan pelbagai peranti diselia hanya dari satu kawalan atau akaun.

Di antara banyak teknologi yang paling underrated, RFID atau sistem identifikasi berasaskan frekuensi radio merupakan antara yang terpenting serta berkemungkinan besar kita guna setiap hari.

Alat kawalan jauh televisyen anda besar kemungkinan masih berasaskan RFID walaupun dah ada sistem kawalan jauh berasaskan bluetooth diperkenalkan. Kad Touch n Go dan kad debit anda juga adalah peranti RFID.

Satu-satunya kelemahan sistem ini adalah daripada aspek pengesanannya di mana isyarat RFID memerlukan pengesan dan isyarat berada dalam kedudukan hampir atau perlu ditujukan ke arah yang betul, seperti alat kawalan jauh.

Bagaimanapun kemajuan dalam sistem RFID telah mula membolehkan pengesanan isyarat dapat dilakukan dengan lebih jelas. Penggunaan tag RFID dalam peranti seperti Apple Tag mampu dikesan kedudukannya daripada jarak jauh, menggunakan satelit.

Walaupun demikian kita tetap dapat melihat kenderaan yang melalui lorong tol RFID di negara kita terpaksa mengundur ke belakang, apabila pengesan gagal mengesan pelekat yang dipasang.

Di antara lima teknologi harian yang kami senaraikan di atas, USB lah kami rasakan teknologi paling mengubah hidup. Tanpa USB, kita besar kemungkinan masih bergelut dengan bermacam jenis pengecas telefon berbeza kepalanya yang menghantui pengguna telefon bimbit 2 dekad dulu.

Perubahan terbesar yang diperkenalkan oleh USB adalah sistem standardnya yang membantu menyeragamkan kepala sambungan majoriti peranti untuk kegunaan pengecasan dan juga pemindahan data.

Walaupun penggunakan soket elektrik berasaskan USB masih lagi belum benar-benar meluas, kini kita sudah ada banyak pilihan soket untuk digunakan sama ada dipasangkan terus ke dinding atau sebagai sambungan.

Paling penting, USB juga mempermudah dan memperkemaskan proses storan data. Cakera keras telah menjadi mudah alih atas bantuan USB, USB stick atau thumbdrive membolehkan kita membawa data kita ke mana-mana.

Variasi peranti dan perkasas berasaskan USB sangat meluas. Pasti ramai tidak mengetahui USB juga boleh digunakan sebagai kunci, sama ada sebagai sebuah kunci digital yang mengawal akses kepada akaun perbankan misalnya dan boleh juga menjadi sebuah kunci rumah yang membuka pintu.


5 Nama Terkenal Terlibat Dalam Filem Popular Tanpa Dapat Kredit

Biasanya bila bercakap tentang filem, nama pelakon dan pengarah seringkali menjadi sebutan. Tidak banyak pihak memperkatakan tentang penulis belakang tabir, yang sebenarnya memainkan peranan besar mencipta apa yang bakal divisualkan.

Situasi ini kekal walaupun penulis itu datang daripada nama-nama yang cukup besar dan berpengaruh, sehinggakan ada karya hasil buah tangan mereka - tidak dikreditkan kepada mereka atas sebab-sebab tertentu.

Berikut adalah lima nama besar yang terlibat dalam filem popular tanpa kita sedari penglibatan mereka.

'The Rock' merupakan filem kedua arahan pengarah bombastik Michael Bay.

Sebelum diluluskan untuk penggambaran, skrip lakon layar filem tersebut telah melalui beberapa fasa olahan sehingga di peringkat akhir, jatuh ke tangan pengarah handalan Quentin Tarantino.

Ketika itu Tarantino sudah mempunyai reputasi hebat sebagai seorang pengarah dan penulis lakon layar, namun masih belum berdaftar dengan Writers Guild of America (WGA); persatuan yang menyelia semua karyawan profesional penghasilan skrip dan penceritaan di Amerika Syarikat.

Ini disebabkan pertelingkahan Tarantino dengan WGA, selepas WGA enggan mengiktiraf peranan Tarantino dalam filem Natural Born Killers yang ditulisnya, sehinggakan namanya tidak disenaraikan dalam kredit.

Sehingga ke hari ini Tarantino enggan mengalah. Dia hanya menyertai Directors Guild of America bagi membolehkan kerjaya beliau sebagai pengarah filem diiktiraf industri.

Oleh sebab itulah jika anda tonton semula filem The Rock lakonan Sean Connery dan Nicholas Cage ini, anda dapat melihat ada elemen Tarantino dalam babaknya tanpa kita tahu penglibatan Tarantino dalam filem ini.

Filem 'Iron Man' yang memulakan fenomena dunia sinematik Marvel, merupakan antara filem yang melonjakkan demam filem adiwira kepada masyarakat dunia, diarahkan oleh Jon Favreau menampilkan aktor Robert Downey Jr. sebagai watak utama.

Dalam satu temubual bersama aktor tersebut, Downey Jr. mendedahkan bagaimana Favreau dan beliau sering menghubungi pengarah terkenal Shane Black (pengarah filem Lethal Weapon) untuk menambahbaik dan memperbaiki lakon layar filem tersebut secara tidak rasmi - tanpa ada ikatan kontrak.

Semuanya dilakukan tanpa bayaran selepas Black seronok bekerjasama dengan Downey dalam filem 'Kiss Kiss Bang Bang.'

'Kiss Kiss Bang Bang' bertanggungjawab memulihkan reputasi Downey Jr. yang tercalar teruk akibat masalah peribadi, meyakinkan pengurusan Marvel untuk melantik beliau menjadi peneraju utama permulaan semula dunia sinematik komik mereka.

Bagi membalas jasa, Downey Jr. melibatkan Black dalam projek Iron Man, sebelum Shane Black sendiri dilantik sebagai sebagai pengarah dan penulis lakon layar filem 'Iron Man 3' mungkin akibat penglibatannya dalam filem pertama.

Kita mungkin lebih mengenali mendiang Carrie Fisher sebagai Puteri Leia Organa, adik kembar Luke Skywalker dalam siri filem Star Wars.

Bagi orang dalam industri Hollywood, selain pelakon mereka mengenali Fisher sebagai pakar rujukan sekiranya mahu memperbaiki jalan cerita yang ada.

Dikenali sebagai 'doktor skrip', individu yang mempunyai reputasi sebegini cukup dikejar produser. Antara nama yang terkenal sebagai doktor skrip adalah Quentin Tarantino, Frank Darabont, Aaron Sorkin, Akiva Goldman dan Joss Whedon yang akan kami bincangkan lebih lanjut di bawah.

Dari senarai itu jelas tidak ramai wanita yang membawa reputasi seperti itu pada era tersebut. Disebabkan itulah sentuhan Fisher ditagih. Apabila ada projek yang memerlukan penambahan perspektif wanita dalam skripnya, Fisher menjadi individu yang ditugaskan.

Reputasi Fisher sebagai doktor skrip bermula dengan filem Disney 'Hook' lakonan Robin Williams, sebelum beliau ditawarkan lebih banyak peluang memperbaiki lakon layar filem 'Sister Act' memaparkan Whoopi Goldberg, 'Last Action Hero' lakonan Arnold Schwarzenegger, 'Coyote Ugly', 'Scream 3' dan filem aksi 'Lethal Weapon 3.'

Bayarannya mewah. Untuk filem 'Outbreak' misalnya yang ditayangkan dalam tahun 1995, Fisher dibayar $100,000 seminggu untuk duduk bersama pasukan penulis memperbaiki skrip filem tersebut.

Joss Whedon merupakan antara nama paling penting dalam industri hiburan Hollywood ekoran pengaruh dan reputasi bukan saja sebagai pengarah, bahkan sebagai seorang penulis skrip yang hebat.

Beliau mencipta nama sebagai pencipta siri TV 'Buffy the Vampire Slayer' sebelum mula giat dalam penghasilan filem-filem animasi seperti 'Toy Story' sebagai penulis.

Reputasi Whedon membawa kepada penglibatannya dalam siri-siri adiwira, diangkat pengarah dan penulis filem 'The Avengers' dan 'Avengers - Age of Ultron' yang kita tahu impaknya kepada peminat filem dunia.

Pengaruh Whedon dalam industri melayakkan dia bekerja dalam banyak filem seperti Carrie Fisher. Keringat Whedon ditagih memperbaiki skrip filem Waterworld lakonan Kevin Costner, X-Men, filem Captain America pertama, filem Thor The Dark World, filem bencana Twister dan filem aksi barat The Quick and the Dead.

Lebih memeranjatkan, tidak ramai menyedari beliau adalah penulis lakon layar filem aksi Speed lakonan Keanu Reeves dan Sandra Bullock.

Selepas WGA mempertimbangkan peranan beliau dalam filem tersebut tidak memadai untuk dikreditkan secara rasmi, nama Whedon dianggap tidak layak tersenarai walaupun studio penerbitannya mengkreditkan beliau.

'Speed' menjadi antara filem yang jarang mahu diceritakan Whedon ekoran kekecewaannya - walaupun majoriti dialog yang dilontarkan dalam filem tersebut adalah hasil tulisannya.

Bagi remaja dan anak muda tahun 90-an, anda pasti mengingati filem 'She's All That' yang mencetuskan fenomena filem komedi romantik era tersebut, disokong oleh runut bunyi lagu 'Kiss Me' yang seakan dimainkan di radio dan kaca televisyen setiap 5 minit sekali.

Apa yang tidak ramai tahu, filem tersebut sebenarnya adalah garapan pengarah M. Night Shyamalan, yang lebih terkenal sebagai pengarah filem seram dan misteri dengan penamat yang mengejutkan.

Shyamalan mempunyai reputasi gah ekoran kejayaan filem seperti 'The Sixth Sense', 'Unbreakable' dan 'Signs', jadi pasti sukar untuk kita percaya beliau terlibat dengan filem geli-geli remaja macam 'She's All That' kan?

Pendedahan ini dilakukan sendiri Shyamalan dalam temuramah tahun 2013, di mana beliau mengaku beliau menulis filem tersebut. Namun pendapat ini disangkal penulis lakon layar asal filem tersebut R. Lee Fleming Jr., sebagai satu penipuan.

Sehinggalah eksekutif filem tersebut daripada studio Miramax mengesahkan kata-kata Shyamalan.

Memang pada awalnya Miramax membeli skrip asal filem tersebut dari Fleming Jr. tetapi merasakan rombakan semula dilakukan bagi memperkembangkan lagi watak dan dialognya.

Shyamalan dilantik tanpa kredit dalam filem, bagi menambahbaik olahan jalan cerita dan perkembangan watak filem tersebut. Hasilnya filem romantik ini kini layak dikatakan berstatus klasik dalam genrenya, merupakan antara sentuhan emas Shyamalan yang tidak diketahui umum.

Nasib baiklah dia tidak meletakkan sebarang twist ending pada penghujung cerita, kalau tak pening juga kita nak menghadamnya.


5 Sebab Kenapa Duduk di Kampung Best Berbanding Bandar

Sejak bermula zaman moden, manusia mula melakukan migrasi dalaman ke kawasan yang membangun ekoran daripada keperluan hidup.

Penghijrahan ini membantu menyumbang kepada pembangunan pekan dan bandar menjadi lebih pesat. Manusia juga lama-kelamaan lebih selesa duduk di bandar. Secara statistiknya di Malaysia, 77.2% warganegara kita duduk di kawasan bandar atau urban berbanding luar bandar - menampakkan perbezaan ketara bersifat majoriti.

Kampung sering dilabelkan sebagai lokasi di mana kita akan kembali semasa sudah lewat usia, ketika waktu pencen tiba. Tetapi duduk di kampung walaupun kurang peluang, sebenarnya membawa 1001 faedah yang tidak ada di bandar. Ini lima yang kami rasa paling ketara.

Walaupun pasaraya besar di bandar suka menamakan semua produk mereka 'segar', realitinya jika anda ke pasar-pasar tani kawasan luar bandar - terlalu besar perbezaan kesegaran antara kedua-duanya.

Bukan saja terhad kepada sayur-sayuran, bahan mentah berasaskan daging ayam, lembu, kambing dan juga kerbau biasanya cukup cantik dagingnya. Paling penting pada penulis, pengurusan bahan mentah ini dilakukan oleh orang yang pakar dalam penjagaan hasil jualannya.

Sayur dijual pekebun yang menanam sayur sementara daging dijual terus mereka yang menternak haiwan peliharaan. Berbanding pekerja pasaraya yang ada kalanya hanya tahu susun bahan mentah dan sembur air untuk nampak segar.

Cakap pasal bahan makanan segar ni, anda perasan tak jika anda ke pasaraya urban - kebanyakan bahan mentah yang dijual agak ala kebaratan, tidak benar-benar terasa macam barangan tempatan.

Sayur-sayuran yang dijual lebih kepada sayur import. Buah-buahan juga lebih banyak epal, oren, pisang import, anggur dan lain-lain. Di bandar susah nak dapat bahan seperti cendawan busut, buah cepu yang cukup sedap digulai, daging kerbau tempatan dan juga ayam kampung betul...bukan ayam kampung tiruan yang sering dijual.

Apa yang penulis ingin sampaikan - kualiti makanan di kampung jika anda gemar masakan tempatan, sebenarnya jauh lebih baik berbanding bandar kerana masyarakat urban bahan mentahnya kurang variasi. Pergi mana-mana pasaraya, benda sama sajalah kita akan jumpa.

Kita semua tahu jalan raya sesak adalah sesuatu yang menyukarkan hidup kita, tetapi bagi majoriti kita - ramai tidak ada pilihan lain selain mengharungi kesesakan setiap hari. Ye lah, 71.2% orang Malaysia duduk di kawasan urban!

Ini bermakna lagi 28.8% masyarakat luar bandar dapat menikmati perjalanan yang tenang dan lengang, kerana majoriti kita sibuk tersangkut dalam trafik.

Sekiranya anda dapat duduk di kawasan kampung selama 2 minggu bukan ketika waktu perayaan, anda akan mendapati tahap positiviti anda ketika di atas jalan raya akan meningkat. Anda tidak lagi stres, tertekan dan marah-marah.

Nak keluar simpang boleh keluar dengan tenang. Jalan rasa sunyi. Terlambat bergerak selepas lampu isyarat merah pun tak ada yang hon suruh cepat. Itupun kalau kampung kita ada lampu isyarat.

Tergelak penulis setiap kali ada kenalan kata rumah sewa penulis yang bersaiz 20x65 kaki besar. Besar apa sangatlah tanah sekangkang ni.

Dengan laman yang hanya muat masuk satu kereta di parkir, tak cukup ruang nak sidai baju sambil anak main bola - definisi 'rumah besar' bagi masyarakat urban dan luar bandar nyata terlalu besar perbezaannya.

Setiap kali pulang ke kampung, penulis tak pernah tak membayangkan kenapa masyarakat urban masih berkeras nak duduk dalam kawasan sempit sebegitu, sedangkan di kampung bukan sahaja tepi rumah boleh tanam pokok besar-besar - nak parkir 15 kereta pun muat.

Anak-anak nak main bola boleh. Nak pasang khemah boleh. Nak buat pondok kecil pun boleh. Kualiti kediaman masyarakat urban dan luar bandar sangat berbeza dalam aspek ini, membuatkan kita rasa terkurung dan keluarga tidak mempunyai ruangan yang memadai.

Setiap hari dalam media sosial, ramai di kalangan masyarakat urban merungut tentang kualiti hidup mereka.

Jalan sesak, pengangkutan awam sangkut, RFID tak dapat dikesan, ayam dan ikan habis, pencemaran, hospital penuh tak ada katil kosong, isu kebersihan, gejala sosial, jenayah dan bermacam lagi masalah berbeza.

Itu semua tetap berlaku walaupun ramai percaya kehidupan urban adalah 'jauh lebih baik'. Realitinya, satu-satunya sebab kenapa ramai tertarik dengan urbanisasi adalah disebabkan tekanan kewangan yang memerlukan kita mencari peluang di mana peluang ada.

Majoriti antara kita tahu jika dibandingkan kedua-dua lokasi ini, duduk di kawasan luar bandar atau paling kurang pinggir bandar menawarkan kehidupan yang jauh lebih positif dalam aspek kualiti hidup dan juga kewangan.

Kita juga sudah sentiasa dekat dengan alam semulajadi, tidak memerlukan kita back to nature seperti sering dianjurkan orang urban yang sebenarnya ada rasa kurang puas hati dengan kualiti hidup mereka.

Harga kediaman lebih murah, laman lebih besar, kos hidup lebih rendah, udara persekitaran lebih bersih dan tahap mental lebih sihat. Masyarakat juga kurang tahap tekanan yang dihadapi.

Kita semua dah tahu semua faedah ini. Jadi kenapa kita sebagai sebuah masyarakat masih lagi mengagungkan kehidupan bandar sedangkan cara hidup moden yang sedikit membunuh kita setiap hari?


Fakta Menarik Mengenai Maori, Pahlawan Orang Asli New Zealand

Orang Maori di New Zealand berasal dari Polinesia timur dan tiba dengan sampan di tanah yang kini dikenali sebagai New Zealand antara 1250 dan 1300 AD. Selama berabad-abad, mereka membangunkan masyarakat yang kaya dan kompleks dengan budaya pahlawan yang garang dan menakutkan.

Orang Eropah menyifatkan pahlawan Maori sebagai lelaki besar (walaupun wanita juga boleh menjadi pahlawan) yang mempunyai tatu yang menyeluruh di seluuh muka. Walaupun mereka kelihatan menakutkan, penampilan fizikal mereka yang unik ini hanyalah permulaan kepada apa yang menjadikan pahlawan ini begitu menakutkan.

Mungkin ramai yang tidak mengenai orang Maori dan latabelakang mereka, tetapi pastinya ramai yang pernah melihat tarian Haka yang dipopularkan oleh pasukan ragbi New Zealand yang dikenali sebagai All Blacks. Bagi yang tidak tahu, tarian Haka ini asalnya dari orang Maori.

Kali ini, mari lihat beberapa fakta menarik mengenai kaum Maori, orang asli New Zealand.

Tatu merupakan identiti orang Maori dan sudah menjadi kebiasaan mereka akan mentatu hampir keseluruhan bahagian muka. Namun tahukah anda setiap tatu tersebut adalah berbeza dan mempunyai maksud tertentu?

Tatu digunakan sebagai simbol komunikasi antara suku kaum untuk mengenal pasti sejarah keluarga, status sosial dan pertalian seseorang. Tatu itu dihasilkan menggunakan 'Ta Moko' iaitu proses membuat tatu tradisional yang dimasukkan ke dalam kulit menggunakan gigi jerung. Sehingga kini kemahiran ini masih diamalkan dan beberapa ahli puak yang mempunyai warisan besar (rangatira - ketua) akan mempunyai moko pada dagu dan muka mereka.

Orang Maori mempunyai kaedah yang sangat luar biasa untuk mengebumikan mayat mereka. Bermula pada awal budaya mereka, orang Maori mula mengebumikan mayat sebanyak dua kali. Pertama, selepas satu atau dua minggu berkabung, mayat dibalut tikar dan kemudian akan dikebumikan dan dibiarkan reput.

Kemudian, setahun kemudian, mayat-mayat itu digali dan tulang-tulangnya dikikis untuk mengeluarkan sisa daging. Tulang-tulang itu kemudian dicat merah menggunakan pigmen semula jadi dan dibawa ke penempatan yang berbeza di mana mereka sekali lagi meratapi kematian. Kemudian diadakan lagi upacara sebelum mereka dikebumikan semula.

Setiap kumpulan yang dihantar untuk berperang, dikenali sebagai hapu, biasanya tidak pernah terdiri daripada lebih daripada 100 lelaki dan dalam beberapa kes wanita juga berperang. Kadangkala beberapa kumpulan hapu akan bergabung, tetapi dengan lebih ramai pahlawan, mereka menjadi kurang teratur.

Orang Maori akan menyerang puak lain adalah dengan mengembara ke penempatan musuh secara senyap, atau berpura-pura mereka hanya dalam ekspedisi memburu. Apabila mereka hampir, mereka akan menyerang, selalunya pada waktu subuh. Semua lelaki dibunuh kerana ini menghapuskan peluang bahawa mana-mana ahli suku boleh kembali dan membalas dendam.

Kepala mempunyai kepentingan yang istimewa kepada orang Maori dan mereka akan mengambil kepala musuh mereka yang telah dibunuh. Sebaik sahaja mereka mempunyai kepala musuh, mereka akan mengeluarkan otak dan matanya. Seterusnya, semua lubang telah dimeterai dengan serat rami dan getah.

Kepala direbus atau dikukus dalam ketuhar. Kemudian, kepala dijemur di bawah sinar matahari selama beberapa hari dan kemudian dirawat dengan minyak ikan yu. Satu sebab mengapa mereka mengekalkan kepala musuh mereka adalah supaya mereka boleh mengejeknya kemudian hari.

Salah satu tradisi paling ketara yang digunakan oleh pahlawan Maori dan masih digunakan oleh  pasukan sukan kebangsaan mereka hari ini ialah tarian asli tradisional yang dipanggil Haka. Semasa tarian, para pesert akan menyanyi, menghentak kaki, menjelirkan lidah, dan mencelikkan mata.

Tarian ini digunakan dalam dua cara yang berbeza. Yang pertama ialah ia digunakan untuk menakut-nakutkan pihak lawan. Cara lain ia digunakan ialah ia dilakukan sebagai ritual sebelum pertempuran. Sekiranya terdapat sesuatu yang tidak kena dengan tarian itu, maka orang tua pasti bahawa itu adalah petanda yang buruk. Ini memberi mereka peluang untuk sama ada meninggalkan atau mengubah suai rancangan mereka.

Seperti budaya pahlawan yang lain, orang Maori membunuh bayi. Wanita lebih cenderung dibunuh kerana puak ini memerlukan lebih ramai lelaki kerana setiap lelaki adalah pahlawan dan perlu ada jumlah pahlawan yang baik untuk memastikan keselamatan kaum Maori.

Selain itu, lelaki lebih berkemungkinan terbunuh dalam pertempuran, bermakna akan berlaku ketidakseimbangan dalam nisbah jantina di kemudian hari. Pembunuhan bayi juga biasa berlaku jika terdapat apa-apa yang tidak kena dengan bayi itu.

Cara tradisional orang Māori bertegur sapa dikkenali sebagai "hongi" dilakukan oleh dua orang yang menekan hidung mereka bersama-sama dan sesetengahnya termasuk sentuhan pada dahi. Hongi selalu digunakan pada perjumpaan tradisional dalam kalangan orang Māori dan pada upacara besar, seperti pōwhiri.

Hongi mungkin disusuli pula dengan jabat tangan. Dalam hongi, "ha" (nafas kehidupan) antara kedua pihak ditukar dalam pertunjukan simbolik perpaduan. Hongi boleh dipersembahkan oleh Māori dan bukan Māori, dan antara warga New Zealand dan pelawat asing.


7 Fakta Menarik Mengenai Senarai "Most Wanted" FBI

Sama seperti di negara lain, senarai 'Most Wanted' Federal Bureau of Investigation (FBI) adalah senarai penjenayah paling dikehendaki di Amerika Syarikat. Sejak ia diperkenalkan pada tahun 1950, terdapat ratusan penjenayah bahaya dan kejam yang dimasukkan ke dalam senarai itu.

Senarai ini diwujudkan untuk memberi kesedaran kepada orang ramai tentang ancaman penjenayah yang sedang dalam buruan pihak berkuasa. Melalui penghebahan ini, sebanyak 94 peratus daripada hampir 600 orang penjenayah berjaya ditangkap atau dikesan.

Berikut adalah beberapa fakta menarik mengenai senarai 'Most Wanted' FBI sejak ia ditubuhkan 72 tahun yang lalu.

Sebelum adanya senarai 'Most Wanted', tiada kaedah sistematik untuk menyasarkan pelarian paling bahaya di Amerika Syarikat. Antara yang paling hampir ialah sistem 'Public Enemy' tetapi ia bukanlah satu sistem penguatkuasaan yang rasmi.

Suruhanjaya Jenayah Chicago telah mencipta frasa 'Public Enemy' atau 'Musuh Awam' pada 1930 ketika jenayah terancang sedang berleluasa. Jabatan Kehakiman dan FBI mula menggunakan istilah 'Public Enemy' beberapa tahun kemudian untuk melabel penjenayah berbahaya seperti John Dillinger.

Hasil kerjasama dengan pihak media, FBI mula mewujudkan Senarai Paling Dikehendaki atau Most Wanted pada 14 Mac 1950. FBI akan menilai seseorang penjenayah terlebih dahulu sebelum dimasukkan ke dalam senarai ini.

Senarai 'Most Wanted' FBI berubah mengikut zaman. Ada segelintir berpendapat ia berubah mengikut agenda politik. Ketika senarai ini mula diwujudkan, fokus utama adalah untuk memburu perompak bank, pencuri kenderaan dan apa sahaja berkaitan jenayah terancang atau Mafia.

Pada tahun 1960-an dan 70-an, FBI mula menyenaraikan aktivis politik radikal dari kumpulan sayap kiri seperti Assara Shakur dan Angela Davis.

Pada hari ini, senarai 'Most Wanted' ini lebih tertumpu kepada pembunuh bersiri, pengedar dadah, pengganas antarabangsa, penjenayah seks dan jenayah berat yang lain.

Sebelum menjadi individu pertama dalam senarai 'Most Wanted', Thomes James Holden sudahpun mempunyai sejarah jenayah yang panjang. Dia merupakan 'produk era gangsterisme' pada tahun 1920-an dan 30-an.

Holden melakukan pelbagai rompakan dan melarikan diri dari penjara Leavenworth sebelum ditangkap semula dan dimasukkan ke penjara Alcatraz. Pada 1949, dia telah membunuh isteri dan dua adik iparnya dalam satu pergaduhan sebelum melarikan diri. Ini menyebabkan namanya dimasukkan ke dalam senarai 'Most Wanted'.

Dalam hampir 600 orang penjenayah yang berada dalam senarai 'Most Wanted' FBI, 10 daripadanya adalah wanita. Wanita pertama yang berada dalam senarai ini ialah Ruth Eisemann-Schier.

Ruth ialah seorang pelajar di Institut Sains Marin Universiti Miami ketika dia bertemu dengan lelaki bernama Gary Krist. Ruth dan Krist telah menculik Barbara Mackle, anak jutawan hartanah Florida berusia 20 tahun.

Setelah meminta wang tebusan sebanyak USD 500,000, Ruth dan Krist menanam Barbara dalam sebuah kotak kaca yang dilengkapi pam udara. Pihak berkuasa berjaya mengesan Barbara 83 jam kemudian sebelum menangkap Ruth dan Krist tidak lama selepas itu.

Ketika Billie Austin Bryant ditahan pada April 1968, dia adalah seorang perompak bank terkenal di Washington D.C. Pada Ogos tahun sama, Bryant melarikan diri dari penjara.

Bryant kembali melakukan beberapa siri rompakan bank. Dua ejen FBI turut cedera ditembak Bryant ketika mereka cuba menahan penjenayah itu. Selepas kejadian itu, namanya dimasukkan ke dalam senarai 'Most Wanted'.

Walau bagaimanapun, tuan rumah tempat Bryant bersembunyi telah menghubungi pihak berkuasa setelah terdengar bunyi aneh di loteng rumahnya. Bryant ditahan dua jam selepas namanya disenaraikan dalam senarai 'Most Wanted' FBI.

Victor Manuel Gerena adalah seorang pekerja contoh di sebuah bank di West Hartfort, Connecticut. Namun,  pada 12 September 1983, Gerena dan seorang rakan subahatnya telah mencuri USD 7 juta dari tempat kerjanya. Ia merupakan rompakan wang tunai terbesar dalam sejarah A.S.

Pihak berkuasa kemudian mendapati Gerena sebenarnya secara rahsia adalah seorang ahli militan kumpulan nasionalis di Puerto Rico iaitu Los Macheteros. Mereka memperjuangkan kemerdekaan Puerto Rico daripada A.S.

Wang yang dicuri itu digunakan untuk membeli senjata api dan peluru berpandu di mana ia digunakan untuk menyerang ibu pejabat FBI di San Juan, Puerto Rico. Gerena tidak pernah ditangkap dan akhirnya namanya dikeluarkan daripada senarai pada 2016 selepas 32 tahun.

Eugene Palmer berusia 80 tahun apabila namanya dimasukkan ke dalam senarai 'Most Wanted' FBI pada 2019 setelah polis gagal mengesannya atas kesalahan membunuh menantunya, Tammy Palmer pada 2012.

Tammy dan suaminya, John Palmer, tinggal serumah dengan Eugene. Hubungan Eugene dan Tammy menjadi keruh apabila Tammy memfailkan perintah sekatan mahkamah terhadap suaminya, John.

Keadaan menjadi lebih keruh apabila Tammy mengancam untuk menyaman Eugene untuk mendapatkan rumahnya. Eugene telah menembak Tammy sehingga mati dan melarikan diri sejurus kemudian. Eugene yang kini berusia 83 tahun masih bebas dan dianggap berbahaya kepada masyarakat awam.


5 Peralatan Kereta Yang Sepatutnya Dah Diwajibkan di Malaysia

Membeli kereta di Malaysia bukan satu perkara mudah. Harga tinggi memaksa ramai berhutang bukanlah satu keputusan yang boleh dibuat terburu-buru.

Bagi sesetengah individu atau keluarga kurang berkemampuan tetapi mahu kenderaan baru, pembelian model bajet dengan spesifikasi paling rendah (serta gear manual!) menjadi pilihan.

Namun ada kalanya model-model bajet ini terlalu 'kosong', mengabaikan peralatan asas yang perlu ada. Berdasarkan pengalaman penulis memandu, ada lima peralatan asas seharusnya diwajibkan dipasang pada semua kenderaan tak kiralah yang paling cap ayam sekalipun.

Berikut adalah lima yang penulis rasa perlu. Anda ada cadangan lain?

Sampai bila pengedar kenderaan nak terus beri 'free gift' baucer pemasangan filem penapis haba kepada pembeli? Kenapa tak dijadikan saja aksesori ini standard, terus dari kilang?

Kita di Malaysia biasanya memandu dalam keadaan suhu 33 darjah celcius ke atas pada waktu siang. Kalau hujan, barulah rasa lega sikit. Pemasangan filem standard dari kilang yang ada tidak memadai untuk cuaca di Malaysia. Kita perlukan filem penapis yang lebih kuat kesannya.

Memang ada pengeluar kereta yang meletakkan filem penapis haba serta sekuriti sebagai aksesori tambahan, namun kebiasaannya dihadkan hanya kepada model berspefikasi tertinggi.

Yang bawah-bawah, dapatlah baucer untuk tinted kat kedai. Gi tanya kedai pula, baucer ada banyak pantang larangnya sebelum boleh ditebus. Langsung tak menarik tawarannya.

Untuk sesetengah model baru, pemasangan perakam video kamera sudah menjadi salah satu pilihan yang ada - namun seperti biasa tetap hanya untuk yang memilih spesifikasi tertinggi.

Bagi pembeli model bajet, satu-satunya pilihan yang ada adalah dengan melakukan pemasangan secara pihak ketiga.

Dengan perubahan undang-undang di mana rakaman video sudah boleh diterima sebagai bahan bukti sekiranya berlaku insiden atas jalan raya - kenapa pemasangan aksesori ini tidak dijadikan standard setiap model?

Kita tahu dengan adanya mata-mata yang memerhati atas jalan raya ini bukan saja membantu merekodkan insiden, bahkan kita juga turut sama lebih prihatin sebagai pemandu kerana tahu kita direkodkan.

Harganya jika dibeli sekitar RM150 ke RM300. Seandainya dipasang terus dari kilang, kami yakin harganya akan jatuh lebih murah untuk setiap unit.

Sistem Anti Lock Braking System (ABS atau Sistem Brek Anti Terkunci) dan Electronic Brakeforce Distribution (EBD atau Sistem Pengimbang Sebaran Brek Elektronik) adalah dua pembantu yang sepatutnya sudah standard dalam semua kenderaan.

Kedua-duanya saling berkait membantu membaca gerakan dan gelinciran tayar, membantu pemberhentian kenderaan agar berlaku secara seimbang dan lebih selamat, dalam saat-saat kecemasan.

Tanpa sistem ini, sesuatu kenderaan mudah tergelincir dan terbabas sekiranya dihentikan secara mengejut.

Kita semua tahu punca utama ABS dan EBD tidak dipasang pada kebanyakan model kereta paling berspefikasi rendah, adakah disebabkan kekangan kos.

Namun sekiranya kerajaan Malaysia mewajibkan semua kenderaan baru dipasang dengan sistem ini, adakah perubahan itu membantu menurunkan kos yang perlu ditanggung oleh pembeli?

Anda percaya tak dalam tahun 2022 masih ada model kenderaan yang dijual di negara kita tidak dipasang dengan sensor pengesan undur?

Ya, masih ada. Tak nak kami sebutkan model mana satu. Kenapa kami rasakan pengesan undur ini perlu jadi wajib?

Ini disebabkan trend rekaan cermin belakang kenderaan kereta moden yang direka agak meminimakan pandangan belakang pemandu; sama ada disebabkan kerangka yang terlalu tinggi atau saiz cermin yang kurang luas. Ada sesetengah kereta sampai tak nampak apa-apa lah belakangnya hanya kerana gaya.

Peraturan kita sekarang turut mewajibkan ibu bapa memasang kerusi kanak-kanak dan bayi yang mengganggu pemandangan ke belakang.

Sensor undur sangat-sangat membantu pemandu menganggar jarak dengan selamat. Mesti ramai dah pernah terlanggar pasu bunga atau bahu jalan, kerana tak nampak apa ada di belakang.

Mungkin anda akan ketawa melihat item terakhir dalam senarai ini.

Hanya mereka yang hidup dengan kereta tanpa lampu bonet faham betapa susah nak menguruskan bagasi dan barangan di waktu malam gelap.

Memang kita boleh pegang saja lampu suluh atau pasangkan sendiri lampu LED yang ditampalkan ke dalam bonet, namun kedua-dua solusi itu kurang elegan berbanding lampu dipasang sebagai standard, bila dibuka menyala sendiri.

Lagipun, bukan semua tempat ada lampu jalan yang mampu menerangi pemandangan.

Cuba tayar kenderaan kita pancit ketika jalan gelap dan kita perlu mengeluarkan tayar simpanan dari bonet kereta. Menggagaulah kita dalam gelap kalau kita tak ada lampu untuk membantu kita melihat.


Sejarah Tarian Haka Yang Sinonim Dengan Pasukan All Blacks

Dalam sukan ragbi, pasukan negara Zealand yang digelar "All Blacks" sering mencuri perhatian penonton dengan sejenis tarian yang dikenali sebagai Haka. Tarian ini biasanya dipersembahkan setiap kali bermulanya perlawanan mereka.

Apakah yang istimewanya tarian ini? Adakah tarian Haka membawa apa-apa maksud kepada pasukan All Blacks? Malah, pasukan All Blacks inilah yang mempopularkan tarian unik dan cukup bertenaga ini ke seluruh dunia.

Antara salah tanggapan umum tentang Haka ialah ia hanya boleh dilakukan oleh lelaki. Walaupun terdapat beberapa Haka yang hanya boleh dilakukan oleh lelaki, ada Haka yang lain boleh dilakukan oleh sesiapa sahaja dan juga beberapa Haka yang khusus untuk wanita sahaja.

Haka ialah tarian atau cabaran perang kaum Māori di Switzerland. Haka lazimnya dipersembahkan secara berkumpulan dan menggambarkan kebanggaan, kekuatan dan perpaduan sesuatu kaum.

Tindakan termasuk hentakan kaki, jeliran  lidah dan tamparan badan berirama untuk mengiringi nyanyian yang kuat. Secara tradisinya, haka dilakukan apabila dua pihak bertemu sebagai sebahagian daripada adat di sekitar pertemuan.

Sebagai contoh, Haka digunakan di medan perang untuk menyediakan pejuang dari segi mental dan fizikal untuk pertempuran tetapi Haka juga dilakukan apabila kumpulan berkumpul dengan aman.

Kisah lagenda dalam kalangan orang Māori yang menggambarkan asal usul Haka sebagai perayaan kehidupan. Kisahnya mengatakan bahawa Tama-nui-te-ra, dewa matahari dan isterinya Hine-Raumati, yang merangkumi musim panas, mempunyai seorang anak lelaki bernama Tane-rore.

Pada hari musim panas, Tane-rore akan menari untuk ibunya, menyebabkan udara bergetar. Pergerakan ringan dan pantas ini adalah asas kepada semua tarian Haka. Tarian ini telah digubah oleh ketua pahlawan suku Maori Ngati Toa Te Rauparaha pada awal abad ke-19 untuk meraikan pahlawan yang terselamat daripada kematian dalam pertempuran.

Pasukan ragbi All Blacks New Zealand yang menjadikannya terkenal di dunia, mempersembahkan tontonan tarian tradisional ini setiap kali sebelum perlawanan berrmula. Namun ada yang melihat rutin menjeling mata kepada pihak lawan ini sebagai percubaan untuk menakut-nakutkan pihak lawan sebelum perlawanan bermula.

All Blacks menggunakan 'Ka Mate' sebagai Haka mereka, yang digubah pada tahun 1820-an oleh rangatira  (ketua), Te Rauparaha. Kata-kata untuk haka khusus ini telah menjadi terkenal di seluruh dunia sejak ia menjadi sebahagian daripada upacara pra-permainan All Blacks.

Black Ferns, pasukan ragbi wanita New Zealand, juga terkenal dengan persembahan Haka yang meriah. Haka yang mereka persembahkan sebelum perlawanan antarabangsa dipanggil 'Ko Uhia Mai' yang bermaksud 'Biar diketahui' dan digubah oleh Whetu Tipiwai.

Tidak semua pemain pasukan lawan menyukainya menerimanya. Pasukan Wallabies  pada tahun 1996 memilih untuk membelakangkan badan mereka terhadap persembahan tarian Haka dan memanaskan bahagian badan mereka sendiri sebelum pertembungan di Wellington. Mereka kalah perlawanan tersebut dengan rekod kekalahan 43-6.

Pada tahun 2008, pemain Wales menunjukkan penghinaan mereka apabila pada akhir haka mereka enggan melepaskan tangan mereka dan memulakan permainan. Sebaliknya, mereka berdiri, menahan pandangan lawan mereka selama dua minit, cuba merenung All Blacks.

Secara umumnya, tiada peraturan khusus yang menetapkan siapa yang patut mengetuai tarian Haka ini. Namun, dalam ragbi ia selalunya ia diketuai oleh kapten, seperti ketika Richie McCaw menerajui pasukan, manakala kadangkala ia boleh diketuai oleh pemain berketurunan Maori, yang mampu bertutur dalam bahasa mereka dan memberikan persembahan terbaik.

Orang bukan-Māori dialu-alukan untuk mempelajari haka; walau bagaimanapun, adalah penting untuk anda menghormati budaya dan tradisi di sebalik tarian itu. Pelajari perkataan dan pastikan anda memahami maksud di sebalik nyanyian, kepentingan haka tertentu dan perkara yang anda cuba ungkapkan semasa mempersembahkannya.


8 Projek Mega Berskala Besar yang Gagal di Seluruh Dunia

Projek mega adalah projek berskala besar di mana ia menelan belanja yang amat tinggi. Biasanya, perancangan sesebuah projek mega itu akan diadakan dengan penuh teliti. Walau bagaimanapun, perlaksanaannya tidak selalunya seperti apa yang dijangkakan.

Pelbagai masalah boleh berlaku dan menyebabkan projek berskala besar seperti ini lambat atau menelan belanja yang jauh lebih besar. Perkara ini boleh dilihat hampir di seluruh dunia termasuklah di negara maju.

Berikut adalah beberapa projek berskala besar yang boleh dianggap sebagai gagal walaupun berjaya disiapkan.

Big Dig adalah gelaran bagi sebuah projek lebuh raya mega di Boston. Projek yang memakan masa selama 15 tahun untuk disiapkan ini turut merupakan projek lebuh raya paling bermasalah dan paling mahal di Amerika Syarikat.

Projek mega ini mengubah hala lebuh raya Interstate 93 ke pusat bandar Boston melalui terowong sejauh 3.5 batu, beberapa terowong tambahan dan sebuah jambatan.

Pembinaan Big Dig selama 15 tahun ini sering menimbulkan masalah kepada penduduk Boston. Projek mega ini penuh dengan pelbagai masalah seperti lebihan kos, penangguhan, masalah rekaan, hasil kerja yang cuai dan banyak lagi. Akhirnya, projek Big Dig menelan belanja sehingga RM 96.7 bilion.

Pembinaan Terowong Rel Hallandsås (juga dikenali sebagai Scanlink) sepanjang 5.4 batu di barat daya Sweden ini bermula pada tahun 1992 dan dijangka siap sepenuhnya pada 1995.

Sejak awal pembinaan lagi, air bawah tanah mula meresap ke dalam terowong dan menimbulkan masalah besar kepada jurutera. Lebih memburukkan keadaan, gerudi gergasi rosak hanya selepas 18 meter menggali akibat batu terlalu lembut dan tidak dapat menarik mesin ke hadapan.

Apabila kontraktor utama muflis, projek mega itu diambil alih oleh syarikat gergasi Skansa. Projek itu dihentikan apabila Skansa menggunakan bahan toksik "Rhoca-Gil" untuk menampal rekahan pada batu. Bahan kimia itu telah menyebabkan haiwan ternakan berhampiran mati dan ramai pekerja sakit.

Setelah dihentikan selama 8 tahun, projek itu disambung semula pada 2005 dan siap pada tahun 2015 iaitu 23 tahun melebihi jangkaan asal. Projek mega ini menelan belanja tambahan sebanyak RM 5.7 bilion.

Pembinaan teleskop angkasa ini dijangka akan lebih hebat berbanding Teleskop Angkasa Hubble yang menjadi kebanggaan NASA. Projek yang dirancang pada tahun 1996 ini dijangka akan menelan belanja sebanyak RM 4.4 bilion dan siap pada tahun 2007.

Walau bagaimanapun, pelbagai masalah timbul dari setiap sudut ketika pembinaan Teleskop Angkasa James Webb ini. Teleskop angkasa ini akhirnya siap dan dilancarkan pada 25 Disember 2021 dengan kos sebanyak hampir 10 kali ganda iaitu RM 42.6 bilion.

Projek IT terbesar dan termahal yang gagal setakat ini adalah Program Nasional NHS untuk IT (NPfIT) oleh Jabatan Kesihatan UK. NPfIT adalah percubaan untuk menyatukan semua rekod pesakit awam dalam satu sistem mesra pengguna yang dihubungkan kepada 30,000 doktor di 300 hospital.

Kerja awal projek ini dimulakan pada tahun 2002 dengan pembinaan sebuah pangkalan data berpusat yang dianggarkan bernilai RM 12.6 bilion dan dijangka siap pada 2005.

Realitinya, projek mega itu diuruskan dengan teruk dan dibelenggu oleh isu teknikal, perubahan spesifikasi, kontroversi privasi dan banyak lagi. Pada 2011, projek IT yang masih belum siap itu sudahpun menelan belanja sebanyak RM 64.6 bilion sehingga memaksa pihak kerajaan menghentikannya.

Projek The World yang diumumkan pada Mei 2003 adalah projek pembinaan 300 pulau buatan manusia di Dubai yang menyerupai peta dunia. Ia dijangka akan menjadi pusat peranginan mewah terhebat.

Namun, projek itu terhenti pada 2008 akibat krisis kewangan dunia yang menyebabkan kejatuhan pasaran hartanah Dubai. Sehingga kini, dianggarkan sebanyak RM 65 bilion telah dibelanjakan tetapi hanya satu pulau sahaja yang dibangunkan sepenuhnya.

Terdapat laporan bahawa beberapa pulau yang ditambak mula tenggelam ke dalam laut. Sebahagian besar pulau-pulau ini masih belum diusahakan dan tidak dapat dipastikan bilakah projek mega ini akan selesai.

Rancangan pembinaan lapangan terbang baru di Berlin ini bermula pada 1989 tetapi hanya diluluskan pada tahun 2006. Projek mega ini dianggarkan siap sepenuhnya pada Oktober 2011 dengan kos sebanyak RM 11 bilion.

Namun, tarikh pembukaan lapangan terbang ini telah dilewatkan pada Jun 2012. Dengan pelbagai kesilapan memalukan, projek ini ditunda lebih lama dan telah memakan belanja melebihi RM 32.9 bilion.

Lapangan terbang ini akhirnya dibuka pada 31 Oktober 2020 iaitu 14 tahun selepas pembinaannya dan 29 tahun selepas rancangan asal dibuat. Permintaan perjalanan udara yang merosot berikutan pandemik coronavirus menyebabkan Terminal 2 hanya dibuka pada Mac 2022 baru-baru ini sahaja.

Projek mega pembinaan loji kuasa nuklear ini bermula di utara Perancis pada tahun 2007. Syarikat tenaga gergasi Perancis iaitu Electricite de France (EDF) menganggarkan projek itu akan menelan belanja sebanyak RM 15.5 bilion dan dengan bangganya mengumumkan ia akan siap dalam tempoh empat setengah tahun.

Namun, berlaku pelbagai masalah ketika pembinaannya sehingga beberapa kali terpaksa ditangguhkan. Kini, projek itu telah menelan belanja sehingga RM 58 bilion dan dijangka akan siap paling awal pada 2024 iaitu sedekad selepas jangkaan asal.

Hotel yang diberi gelaran "Hotel of Doom" ini dibina untuk menjadi simbol kemakmuran bagi Korea Utara. Hotel berbentuk piramid yang terletak di ibu kota Pyongyang ini masih belum siap dan tidak berpenghuni. Kos untuk menyiapkan hotel ini dianggarkan bernilai hampir RM 9 bilion iaitu bersamaan 5% GDP negara itu.

Projek mega bangunan setinggi 105 tingkat ini bermula sejak 1987 tetapi terpaksa dihentikan pada 1992 apabila krisis ekonomi menyusul akibat kehancuran Kesatuan Soviet. Kerja pembinaan disambung pada tahun 2008 tetapi hanyalah pemasangan kaca di bahagian luar sahaja.

Projek mega ini sekali lagi dihentikan, dipercayai akibat Korea Utara kekurangan bahan mentah dan kepakaran untuk menyiapkannya. Walau bagaimanapun, jalan masuk ke Hotel Ryugyong telah dibina pada 2017 dan paparan LED telah ditambah pada bangunan itu baru-baru ini supaya ia kelihatan "hidup".


Dimanakah Lokasi Paling Jauh Manusia Pernah Jelajah?

Alam semesta ini begitu luas. Sebagai manusia, kita secara amnya digunakan untuk mengukur sesuatu dalam unit yang lebih kecil seperti batu, kilometer, meter, dll. Perspektif saiz kita berfungsi dengan baik untuk benda di Bumi, tetapi perkara di atas sana jauh berbeza di alam semesta

Otak manusia tidak dapat memahami betapa luasnya alam semesta. Dengan kemajuan teknologi yang dikecapi kini, pernahkah anda tertanya-tanya dimanakah lokasi paling jauh yang pernah dijelajahi manusia?

Manusia sentiasa berada dekat dengan Bumi. Jarak paling jauh yang dijelajah oleh manusia secara fizikal ialah ke bulan. Dari 1969 hingga 1972, NASA menjalankan enam misi yang berjaya mendaratkan manusia di permukaan bulan. Tiada manusia yang pernah mengembara lebih jauh daripada bulan.

Menariknya, jarak paling jauh yang telah dilalui manusia berlaku semasa misi Apollo 13, yang tidak pernah mendaratkan angkasawannya di permukaan bulan kerana masalah teknikal yang hampir menyaksikan tiga orang angkasawannya kehilangan nyawa.

Apollo 13 terbang mengelilingi bulan dan mencapai jarak maksimum 248,655 batu dari Bumi. Apollo 17 pada tahun 1972 adalah misi terakhir yang mendaratkan manusia di bulan, dan malangnya, tiada siapa yang kembali sejak itu.

Selepas program Apollo, Amerika Syarikat menganggap mereka telah memenangi perlumbaan menguasai angkasa lepas, bersaing rapat dengan Kesatuan Soviet yang turut melancarkan misi-misi khas mereka meneroka angkasa lepas.

menuntut kemenangan dalam perlumbaan angkasa lepas, dan manusia dengan cepat berundur ke Bumi. Sejak 1972, tiada manusia yang melepasi orbit rendah Bumi (low Earth orbit). Angkasa lepas dan stesen angkasa yang telah dihantar manusia ke angkasa lepas semuanya kekal di orbit Bumi yang rendah.

Malah, setakat ini, tiada manusia yang meninggalkan kehidupan Bumi secara fizikal. Adakah dakwaan Elon Musk manusia bakal membina penempatan di Marikh satu idea yang realistik atau hanya cakap-cakap kosong untuk menarik perhatian orang ramai tentang dirinya?

Adalah penting untuk membezakan antara penerbangan angkasa lepas manusia dan penerbangan angkasa robotik apabila membincangkan penerokaan ke angkasa lepas. Manusia mungkin hanya mengembara sejauh bulan, tetapi kapal angkasa robotik telah melalui jarak yang jauh lebih jauh.

Pada masa ini, objek buatan manusia yang paling jauh dari Bumi ialah kapal angkasa Voyager 1. Dilancarkan bersama Voyager 2 pada tahun 1977, objektif misi Voyager adalah untuk mengambil kesempatan daripada penjajaran planet yang jarang berlaku, yang menyaksikan semua gergasi gas luar sejajar dengan Bumi.

Voyager 1 dan 2 kedua-duanya melengkapkan penerbangan ke Musytari dan Zuhal, dan Voyager 2 melawat Uranus dan Neptune. Memandangkan tiada udara di angkasa, kapal angkasa akan mengalami sedikit atau tiada rintangan atau hakisan, membolehkan mereka bergerak pada kelajuan tinggi hampir selama-lamanya.

Selepas Voyagers menyelesaikan perjalanan mereka ke planet-planet tersebut, satu lagi fasa dalam misi mereka bermula: di manakah sistem suria berakhir? Sempadan sistem suria ialah kawasan di mana sinaran dari luar sistem suria melebihi sinaran Matahari, kawasan yang dipanggil heliopause.

Voyager 1 meninggalkan heliopause pada November 2012, menjadikannya objek buatan manusia pertama yang meninggalkan sistem suria. Pada masa ini, Voyager 1 berada hampir 15 bilion batu jauhnya.

Voyager 2 meninggalkan sistem suria beberapa tahun kemudian pada November 2018 dan kini berada 11 bilion batu jauhnya. Voyager 1 dan 2 adalah satu-satunya objek buatan manusia yang tersisa dalam sistem suria dan pada masa ini merupakan objek paling jauh yang pernah dilancarkan oleh manusia ke angkasa lepas.

Oleh kerana hampir tiada apa-apa di angkasa untuk menghakis Voyagers, mereka akan meneruskan perjalanan mereka selama berbilion tahun. Lama selepas Bumi telah ditelan oleh Matahari dan sistem suria tidak lagi wujud, kedua-dua Voyagers itu masih akan hanyut merentasi kekosongan angkasa yang luas.

Lama selepas manusia tidak lagi wujud, kedua-dua kapal angkasa itu akan meneruskan warisan spesies yang mengimpikan perjalanan antara bintang.

Walaupun manusia masih belum melakukan perjalanan lebih jauh daripada bulan, sesetengah saintis percaya kita hanya menunggu masa sebelum kita memulakan perjalanan yang membawa melampaui batas planet kita.

Destinasi yang paling jelas ialah Marikh. Pada jarak purata 142 juta batu, Marikh adalah lebih 550 kali lebih jauh daripada bulan. Mengembara jarak yang begitu jauh dalam ruang antara planet bukanlah tugas yang mudah, namun NASA merancang untuk mendaratkan manusia di Marikh pada tahun 2030-an.

Sekiranya misi itu berjaya, manusia akan memecahkan rekod sebelumnya tentang jarak terjauh yang dilalui di angkasa. Sekiranya masyarakat menjadi tamadun angkasa lepas, kita mungkin merentasi seluruh sistem suria, mungkin melawat bulan-bulan sistem suria luar.

Suatu hari nanti, kita mungkin meninggalkan sistem suria dan mengembara ke dunia lain di sekeliling bintang lain. Cita-cita sebegini mungkin kedengaran mustahil, terpulang kepada anda sama ada mahu mempercayainya atau tidak.